Ini 10 Pengajaran Yang Boleh Dipelajari Dari Drama Nur (Slot Samarinda)

Dengan penayangan episod 19, maka berakhirlah slot samarinda yang mempertontonkan drama Nur yang kini tular di media sosial terutamanya Facebook. Nur adalah satu siri yang sangat di luar norma drama tipikal Malaysia, menceritakan tentang hubungan dua darjat di antara seorang ustaz dan seorang pelacur.

Dilakonkan oleh Syafiq Kyle sebagai Ustaz Adam dan Amyra Rosli sebagai Nur, drama ini mendapat sambutan yang sangat hangat dengan tontonan lebih daripada 9 juta di seluruh Malaysia.

Ia merupakan drama yang sarat dengan mesej yang menyentuh realiti kehidupan masyarakat Malaysia dari pelbagai segi, membuatkan penonton begitu dekat dan terkesan dengan setiap adegan yang dilakonkan.

Turut membantu adalah Datuk Jalaludin Hassan, Azhar Rani, Noorkhiriah , Riena Diana , Kuna Mazani, Zaidi Omar, Raja Atiq, Elmy Moin dan ramai lagi. Dengan itu, iluminasi.com ingin kongsikan dengan para pembaca 10 perkara yang boleh kita pelajari melalui drama Nur.

Menurut pandangan penulis, ini adalah antara perkara utama yang ingin disampaikan oleh pengarah kepada penonton. Hidayah adalah cahaya petunjuk Allah ke arah jalan benar dan diredhai.

Jelas dipaparkan dalam drama ini bahawa Nur yang merupakan seorang pelacur yang dipandang keji dan hina oleh masyarakat, digerakkan hatinya untuk mencari Allah yang dimulakan dengan bertanyakan soalan setiap pagi pada waktu subuh di masjid.

Jadi maka benarlah Allah memberikan hidayah kepada sesiapa sahaja yang dikehendaki-Nya, tanpa mengira siapa dan masa lampau hamba-Nya.

Seperti yang dihadapi oleh Nur, walaupun dia menerima hidayah, namun ia tidak semudah ABC. Allah hanya menggerakkan hatinya, tetapi dia tetap harus berusaha mencari dan mengenal Allah, kerana Allah tidak akan mengubah nasib seseorang melainkan diubah sendiri.

Dan apabila menerima cabaran dalam mencari Allah, dia seolah-olah berputus asa, dan perkara ini dijawab oleh Adam dengan mengatakan bahawa Allah sangat sukakan hambanya yang merintih kepada-Nya.

Di episod yang terakhir, ibu Nur, Mona, telah meninggal dunia. Namun sebelum menghembuskan nafas, Mona yang sebelum itu tidak percaya akan kewujudan Allah disebabkan oleh dugaan hidup yang dihadapinya, telah mengaku bahawa dia percaya yang Allah itu wujud dan menyebut kalimah "Allahuakhbar" (Allah Maha Besar).

Siapa sangka, seorang wanita yang sepanjang hidupnya bekerja sebagai pelacur, diberikan peluang menghembuskan nafas dengan mengucapkan nama Allah, yang mana mungkin lebih baik daripada kita yang berasa diri beriman.

Hidayah bukan sahaja boleh diberikan, tetapi juga boleh ditarik balik. Jadi, janganlah kita berasa lebih baik daripada orang lain apabila melihat mereka yang berbuat maksiat, sebaliknya menasihati untuk kebaikan bersama.

Pastinya semua penonton yang berasa sangat geram dengan watak antagonis dalam drama ini, tak lain tak bukan Ustaz Syed Hamadi. Watak yang dibawa oleh pelakon Azhar Rani menggambarkan seorang penunggang agama ini sangat berkesan sehingga membuatkan ramai memaki hamun.

Namun, ada juga yang mengkritik pengarah yang seolah-olah menjatuhkan imej seorang ustaz dengan menggambarkan seorang ustaz berperwatakan munafik. Ustaz Hamadi berpura-pura menjadi seorang ustaz dan dilantik menjadi pengetua sekolah tahfiz Darul Mukhsin.

Di sinilah dia menunjukkan watak sebenarnya dengan menyeleweng wang yang diamanahkan mengendalikan Darul Mukhsin untuk kegunaan peribadi termasuklah membayar yang pendahuluan membeli kereta baru.

Dia langsung tidak menghiraukan kebajikan pelajar-pelajar dan hanya mementingkan diri sendiri, menyebabkan pelajar-pelajar di sekolah terbabit kelaparan.

Walaupun pahit untuk ditelan, perkara ini sememangnya berlaku dalam masyarakat kita di mana terdapat segelintir yang menggunakan agama untuk kepentingan peribadi.

Tidak perlu dihuraikan perkara ini dengan lebih panjang kerana ia agak sensitif, namun diharapkan ia diperang habis-habisan bagi tidak mencemarkan nama Islam ke tahap yang lebih membimbangkan.

Juga merupakan antara mesej utama dalam drama Nur adalah supaya kita tidak menghakimi manusia berdasarkan luaran semata-mata. Perkara ini juga ditonjolkan oleh beberapa watak.

Antaranya adalah watak Hamidi yang merupakan seorang "ustaz" merangkap pengetua sekolah tahfiz, berpakaian lengkap dengan berserban pada siang hari, namun merupakan kaki perempuan yang melanggan pelacur di malam hari.

Luaran membawa identiti agama tetapi di dalam sangat menyimpang jauh.

Dan walaupun Nur berasal dari keluarga kurang dari segi agama, bekerja sebagai pelacur pada awanya apatah lagi untuk menutup aurat, namun dia mempunyai hati yang baik, hormat kepada ibunya, mencari rezeki yang halal dengan membasuh pinggan dan sentiasa ingin berubah.

Berbanding Aisyah yang dibesarkan dalam keluarga yang penuh dengan ciri-ciri keagamaan dan bertudung labuh, namun mempunyai perasaan dengki, iri hati, memfitnah, melawan cakap ibu bapa, terlalu mengejarkan dunia dan sanggup melakukan apa saja untuk mencapai apa yang diinginkan.

Dalam masyarakat kita pada hari ini, kita terlalu suka dan cepat untuk menghukum sesuatu perkara tanpa selidik dan mengetahui masalah disebalik sesuatu perkara. Kita lebih suka menuduh, daripada menghulurkan bantuan.

Kita sering membuat kesimpulan berdasarkan apa yang dilihat, dan bukan dengan mengetahui perkara sebenar, kerana itu adalah lebih mudah. Siapa tahu, orang yang kita hakimi dan tuduh itu sebenarnya memerlukan bantuan kita, yang mana boleh menjadikan keadaan lebih baik.

Nur tidak minta untuk dilahirkan dalam keluarga sebegitu, namun nasibnya membuatkan dia terjerumus ke lembah maksiat. Dan hanya disebabkan itu, kita yang bernasib baik terus menghukum.

Kita tidak mempunyai hak untuk menghakimi sesama manusia kerana kita tidak tahu apa yang berlaku dalam hidup seseorang. Dan seperti yang dijelaskan oleh Nur ketika hari pertama memakai tudung, dia sebenarnya sudah lama ingin memakai tudung namun tidak kesampaian kerana pekerjaannya.

Ramai di antara kita yang sedia tahu bahawa jodoh, rezeki dan ajal sudah ditentukan sejak sebelum kita dilahirkan lagi. Namun apabila sesuatu perkara tidak berjalan lancar mengikut apa yang kita mahu, kita mula menyalahkan takdir.

Adam merupakan seorang ustaz, ditakdirkan untuk memperisterikan seseorang yang tak pernah disangka-sangka, iaitu seorang pelacur. Jika menurut adat, ia adalah seperti langit dan bumi.

Bagaimana seorang ustaz yang dipandang tinggi oleh masyarakat, ditakdirkan untuk berkahwin dengan pelacur yang jijik di mata masyarakat.

Walaupun begitu, ia tidak mustahil berlaku dalam dunia sebenar kerana jodoh itu misteri Allah. Dalam drama ini, Allah menghantar Adam untuk membimbing Nur ke jalan yang benar.

Jodoh tak semestinya kekal dan bahagia. Kadang-kadang Allah menghantar seseorang itu untuk menguji keimanan kita. Juga kadang-kadang untuk menjadikan diri kita lebih baik, malah ada yang mendapat jodoh yang bermasalah, semata-mata untuk memperbaiki pasangannya.

Redha. Perkataan yang selalu kita dengar dan sebut, namun tak pernah kita hayati maksudnya, sehinggalah kita benar-benar diuji Allah. Seperti firman Allah dalam surah Al-ankabut ayat 2 yang bermaksud:

"Apakah manusia itu mengira bahawa mereka dibiarkan (saja) mengatakan: ”Kami telah beriman”, sedang mereka tidak diuji lagi?"

Kita sebagai umat Islam, yang melakukan segala perintah Allah, sering sudah berasa kita telah beriman kepada Allah, namun belum diuji.

Dan apabila diuji dengan begitu dahsyat, barulah kita akan tahu sama kita benar-benar beriman dengan percaya akan ketentuan Allah yakni redha, ataupun menyalahkan takdir.

Bukan mudah untuk meredhakan sesuatu yang berlaku dalam hidup yang bertentangan dengan pegangan kita. Berapa ramai di antara kita yang boleh menarik nafas panjang dan meredhakan sesuatu yang berlaku seperti mana dihadapi Musalmah?

Tak perlu diperjelaskan mengenai watak Musalmah, kita tahu bahawa dia adalah seorang yang memahami tentang agama. Namun di saat Adam mengahwini Nur, ketika itulah imannya diuji dengan begitu kuat.

Dan walaupun dia cuba sedaya upaya untuk redha iaitu menerima Nur, namun dia tidak mampu yang membuatkan hidupnya sentiasa dibelenggu kegelisahan. Jika kita belajar untuk redha dan melepaskan sesuatu, kita akan melihat dunia dengan persepsi yang lebih indah dan manis serta tidak bersangka buruk terhadap Allah.

Watak Qhadeeja harus dipuji kerana akhirnya dia redha dengan ketentuan bahawa Adam bukanlah jodohnya, membuatkan hidupnya lebih tenang. Dan yang pastinya, segala ujian yang dikenakan ke atas hamba-Nya tidak akan melebihi apa yang termampu.

Untuk memenuhi nafsu, Ustaz Hamadi menggunakan wang Darul Mukhsin untuk membayar pendahuluan kereta barunya. Dan apabila tidak mampu membayar kembali, wang tersebut, Ustaz Hamadi terpaksa berhutang pula dengan ceti haram.

Wang ceti haram tersebut pula dibayar menggunakan wang yang dipinjam daripada pinjaman "patuh syariah". Akhirnya, hutang menjadi RM100,000 dan tak termampu untuk dibayar.

Di sini, kita harus mengambil iktibar supaya tidak berhutang untuk memenuhi nafsu dan keinginan kita.

Hakikatnya, perkara ini berlaku secera berleluasa dalam masyarakat kita di mana pinjaman peribadi dilakukan untuk melunaskan nafsu dengan membeli kereta, melangsungkan perkahwinan besar-besaran dan sebagainya.

Berhutang adalah harus hanya jika kita memerlukan, wajib jika tidak berhutang boleh memudaratkan diri, dan haram jika untuk perkara maksiat. Malah, Nabi Muhammad S.A.W sendiri pernah berhutang untuk membeli makanan dari seorang peniaga Yahudi.

Baginda turut mencagarkan baju besinya. Ini terdapat di dalam hadis sahih riwayat Imam Al-Bukhari.

Syurga isteri di bawah telapak kaki suami, yakni isteri yang diredhai suami mudah untuk masuk ke syurga. Dan sebagai isteri, sangat mudah untuk masuk ke syurga dengan hanya melakukan 4 perkara ini, iaitu Solat Fardhu 5 Waktu, Berpuasa Di Bulan Ramadhan, Menjaga Kehormatan Diri dan taat kepada perintah suami.

Antara yang paling sukar untuk dilakukan adalah taat kepada perintah suami. Namun, tak semestinya segala arahan dan perintah suami harus dituruti, lebih-lebih lagi perkara yang melanggar syarak.

Ini merujuk kepada tindakan Aisyah yang menuruti segala arahan Ustaz Hamadi termasuklah bersubahat dalam merancang untuk menceraikan Adam dan Nur, memfitnah Ustaz Yassin dan banyak lagi.

Dan bagi pihak suami (Ustaz Hamadi) pula, adalah sangat tidak patut untuk menggunakan istilah "isteri derhaka" setiap kali isteri tidak menurut perintahnya. Isteri bukanlah robot yang boleh diperintah, sebaliknya memerlukan kasih sayang seorang suami.

Membaca dan menghafal Al-Quran bukanlah semata-mata untuk digunakan ketika solat dan urusan-urusan agama yang lain. Ia sebenarnya harus dipraktikkan ke dalam kehidupan seharian kita, menepati tujuan utama ayat-ayat Al-Quran diturunkan ke bumi yakni untuk membimbing kehidupan manusia ke jalan yang benar.

Tidak ada gunanya jika kita menghafal Al-Quran sekalipun namun ianya tidak digunakan dalam menjalani kehidupan yang patuh kepada perintah Allah. Sebagai contoh, Mirul yang merupakan seorang pelajar tahfiz, sering termakan hasutan Aisyah tentang Aisyah.

Mirul mempunyai prasangka buruk kerana terpengaruh dengan tuduhan Aisyah bahawa Nur telah melakukan perbuatan sihir kepada keluarga Adam, sehinggakan mencurigai makanan yang dimasak Nur.

يَٰٓأَيُّهَا ٱلَّذِينَ ءَامَنُوا۟ ٱجْتَنِبُوا۟ كَثِيرًۭا مِّنَ ٱلظَّنِّ إِنَّ بَعْضَ ٱلظَّنِّ إِثْمٌۭ ۖ وَلَا تَجَسَّسُوا۟ وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًۭا فَكَرِهْتُمُوهُ ۚ وَٱتَّقُوا۟ ٱللَّهَ ۚ إِنَّ ٱللَّهَ تَوَّابٌۭ رَّحِيمٌۭ

“Wahai orang-orang yang beriman, jauhilah dari banyak berprasangka; Sesungguhnya sebahagian dari sangkaan itu adalah dosa, dan janganlah kamu mencari-cari kesalahan dan keaiban orang, dan janganlah setengah kamu mengumpat setengahnya yang lain, dan janganlah ada di antara kamu yang mengunjing sebahagian yang lain. Adakah di antara kamu yang suka memakan daging saudaranya yang sudah mati? Tentu kamu merasa jijik. (Oleh itu, patuhilah larangan-larangan yang tersebut) dan bertaqwalah kamu kepada Allah; Sesungguhnya Allah Penerima taubat, lagi Maha Mengasihani.” (Surah Al-Hujurat, 49; Ayat 12)

Antara kisah yang menunjukkan pentingnya kita beramal dengan ayat Quran adalah kisah Saidina Umar Al-Khattab. Sahabat Rasulullah S.A.W ini mengambil masa terlalu lama untuk menghafal surah al-Baqarah, iaitu selama 9 tahun.

Mengapa terlalu lama? Ini kerana beliau beramal dengan setiap satu daripada ayat dalam surah ini, sebelum beralih kepada ayat lain.

Sesungguhnya segala amalan baik yang kita lakukan di dunia ini tidak menjamin untuk kita ke syurga, tetapi kita masuk ke syurga disebabkan oleh rahmat Allah S.W.T.

Ini merujuk kepada perbualan di mana Adam bertanyakan kepada Tok Siak masjid adakah orang-orang alim sahaja yang akan masuk ke syurga. Pertanyaan tersebut dijawab oleh Tok Siak dengan jawapan "Ya, orang-orang macam kita".

Adam kemudiannya menjawab, "Yang masuk syurga nanti adalah orang-orang yang beriman, dan orang-orang yang beriman tak semestinya orang alim macam kita,".

Sebanyak mana sekalipun amalan kita, jika ia tidak mendapat rahmat daripada Allah, kita tidak layak untuk ke syurga.

Diriwayatkan oleh Abu Hurairah bahawa Rasulullah S.A.W bersabda yang bermaksud:

“Tidak ada seorang pun yang masuk syurga kerana amalannya.” Para sahabat bertanya; “Begitu juga dengan engkau wahai Rasulullah?” Beliau bersabda: “Ya, kecuali bila Allah melimpahkan kurnia dan rahmat-Nya padaku, oleh kerana itu berlaku luruslah dan bertaqarublah (dekatkan diri dengan Allah) dan janganlah salah seorang dari kalian mengharapkan kematian, jika dia orang baik semoga saja boleh menambah amal kebaikannya, dan jika dia orang yang buruk (akhlaknya) semoga boleh menjadikannya dia bertaubat.” (Sahih Bukhari, no. 5241)

Dan terdapat satu kisah yang mana seorang ahli ibadah yang ingin masuk ke syurga menggunakan amalannya:

Dari Jabir bin Abdullah, dia berkata: “Suatu hari kami keluar bersama Rasulullah S.A.W. Di tengah perjalanan Rasulullah bersabda: “Sebentar tadi Jibril datang kepadaku, dia berkata: “Wahai Muhammad, dahulu kala Allah mempunyai seorang hamba yang sangat soleh. Dia beribadah kepada Allah selama lima ratus tahun. Seluruh hidupnya dia abdikan hanya kepada Allah. Dia tinggal di puncak sebuah gunung yang terletak di tengah lautan. Luas dan tinggi gunung tersebut sekitar tiga puluh hasta, sementara lautnya terbentang luas sekitar empat ribu farsakh.

Tidak jauh dari tempat dia beribadah, di kaki gunung, keluarlah air tawar sebesar jari yang keluar dari celah-celah batu sebagai tempatnya menghilangkan rasa haus. Di tempat tadi juga ada sepohon delima yang setiap malam mengeluarkan buahnya. Apabila petang hari tiba, dia turun dari puncak gunung menuju kepada air tawar tadi untuk mengambil wudhu’ sekaligus minum dan makan buah delima sebagai mengisi perutnya yang kosong. Setelah itu dia kembali beribadah. Demikianlah rutinnya sehari-hari.

Suatu hari dia memohon kepada Allah agar dimatikan dalam keadaan sujud, lalu Allah mengabulkan permohonannya itu, dia pun mati dalam keadaan sujud. Ketika dia sudah berada di hadapan-Nya (pada hari Kiamat), Allah kemudian berfirman: “Wahai hamba-Ku, masuklah ke dalam syurga dengan rahmat-Ku.” Hamba itu menjawab: “Ya Allah, aku masuk syurga kerana amalku, bukan kerana rahmat-Mu.” Allah kembali berfirman: “Wahai hamba-Ku, masuklah ke dalam syurga dengan rahmat-Ku.” Hamba tadi kemudian menjawab kembali: “Ya Allah, bukan kerana rahmat-Mu aku masuk ke dalam syurga, melainkan kerana ibadahku. Aku habiskan seluruh umurku hanya untuk beribadah kepada-Mu.”

Allah lalu berfirman: “Hamba-Ku ini membandingkan nikmat yang telah Aku berikan dengan amal ibadah yang telah dilakukannya. Ketahuilah wahai hamba, nikmat penglihatan sahaja yang Aku berikan kepadamu itu cukup untuk membalas amal ibadahmu yang lima ratus tahun itu, belum lagi dengan nikmat-nikmat-Ku yang lain.” Allah berfirman lagi: “Baiklah wahai hamba, mendekatlah dan jawablah pertanyaan-pertanyaan-Ku ini. Wahai hamba, siapakah yang telah menciptakanmu dari tiada?” Hamba itu menjawab: “Engkau ya Allah.” Allah kembali bertanya: “Siapa yang memberimu kesihatan sehingga kau dapat beribadah selama lima ratus tahun?” Hamba itu kembali menjawab: “Engkau ya Allah.”

Allah kembali bertanya: “Siapa yang menempatkanmu di tengah lautan sehingga kau dapat beribadah dengan tenang? Siapa pula yang telah mengeluarkan air tawar sebagai tempatmu minum padahal kau berada di tengah lautan yang masin airnya? Siapa pula yang telah mengeluarkan buah delima dari pohonnya yang selalu berbuah setiap hari sebagai makananmu padahal buah itu (sepatutnya) ada setahun sekali? Siapa pula yang mematikanmu ketika kau sedang sujud?” Hamba itu menjawab: “Engkau ya Allah.” Allah kembali berfirman: “Semua itu adalah rahmat-Ku, dan kerananya (rahmat) pula Aku memasukkanmu ke syurga. Engkaulah hamba-Ku yang paling beruntung, kerananya masuklah ke dalam syurga.” Hamba itu kemudian masuk ke dalamnya (syurga).”

Kita hidup dalam zaman di mana apabila kita melakukan sesuatu yang baik dan betul, ia lebih mengundang kejian dan cacian. Perkara ini sangat memberikan impak yang buruk di mana ia menjadikan melakukan perkara yang betul, sebagai sesuatu yang salah, dan sebaliknya.

Dan dalam situasi ini, kita harus istiqamah dalam melakukan perkara yang baik, yang mana digambarkan oleh watak Nur. Nur yang cuba berubah terpaksa solat di celah-celah lorong, bagi mengelakkan perbuatannya diketahui ibunya.

Dia melakukan sedemikian kerana pernah dipukul ibunya apabila Mona menemui keratan-keratan majalah yang berunsurkan kegamaan.

Walau siapa pun yang menentang dan menghalang, jangan pernah berhenti berbuat kebaikan walaupun sekecil zarah, kerana kita tidak tahu mungkin kebaikan sekecil zarah itu yang akan memberatkan timbangan kita untuk masuk ke syurga.

Tidak lengkap jika penulis tidak mengulas mengenai Datuk Jalaludin Hasan dalam drama ini yang membawa watak sebagai Datuk Haji Mukhsin, seorang penceramah yang juga merupakan bapa kepada Adam dan pemilik Darul Mukhsin.

Selain arif dari segi agama seperti yang diketahui, watak ini harus dipuji kerana ia mencerminkan seorang ayah yang sangat bertanggungjawab, bertolak ansur dan bijak dalam mengawal situasi dalam rumah tangga.

Beliau sangat tenang dan berfikir menggunakan iman berbanding akal fikiran apabila mengetahui melalui Adam bahawa Nur adalah seorang pelacur. Beliau tidak menghukum, malah menyuruh Adam untuk mencari Nur.

Selain itu, Datuk Mukhsin seorang yang penyabar dengan kelakuan isteri, Musalmah dan anaknya, Aisyah.

Wanita sememangnya sukar mengawal emosi apabila sesuatu yang tidak enak berlaku, dan di sinilah kaum hawa sangat memerlukan makhluk yang diberi kesabaran dan akal fikiran yang lebih baik, sebagai ketua keluarga dalam.

Dan akhir sekali, penulis ingin menekankan kepentingan berdoa. Seperti yang umum tahu bahawa doa adalah senjata umat Islam. Jika difikirkan secara logik, mengapa kita harus berdoa, sedangkan Allah mempunyai sifat Maha Mengetahui.

Sudah tentu Dia mengetahui apa yang ada di dalam hati kita, oleh itu apa signifikannya sebuah doa? Ya memang Allah tahu apa yang tersirat dalam hati sanubari kita, tetapi Dia mengajarkan dan meminta kita berdoa kepadaNya karena Allah ingin agar kita datang kepadaNya.

Tujuan doa bukanlah untuk meminta apa yang kita hajatkan tetapi untuk kita mengenalNya dan sujud menyembahNya. Allah mahu kita merintih dan menangis kepadaNya,

Doa juga merupakan satu bentuk ekspresi hubungan di antara kita dengan Allah, yang menjalinkan keintiman hubungan dengan-Nya. Selain itu, ia juga bentuk penyerahan diri kepada Allah, mengaku yang kita tak mampu hidup tanpa bergantung kepadaNya.

Merujuk kepada drama ini, Nur yang jahil tidak putus-putus berdoa memohon bantuan Allah, akhirnya dikabulkan dengan sesuatu yang sangat tidak disangkakannya, iaitu seorang suami yang arif dalam hal agama.

Jangan kita pernah berhenti berdoa walaupun tidak dikabulkan dengan segera. Teruslah merintih kepadaNya, walaupun kita adalah hamba yang penuh dengan dosa, jangan pernah malu untuk menadah tangan memohon bantuan dan keampunan, seperti mana doa Mona yang akhirnya terkabul.

يَا رَسُولَ اللَّهِ رَبُّنَا قَرِيبٌ فَنُنَاجِيهِ ؟ أَوْ بَعِيدٌ فَنُنَادِيهِ ؟ فَأَنْزَلَ اللَّهُ هَذِهِ الْآيَةَ

“Wahai Rasulullah, apakah Rabb (Tuhan) kami itu dekat sehingga kami cukup bersuara lirih ketika berdo’a ataukah Rabb kami itu jauh sehingga kami menyerunya dengan suara keras?” Lantas Allah Ta’ala menurunkan ayat di bawah. (Majmu’ Al Fatawa, 35/370)

وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ فَلْيَسْتَجِيبُوا لِي وَلْيُؤْمِنُوا بِي لَعَلَّهُمْ يَرْشُدُونَ

“Dan apabila hamba-hamba-Ku bertanya kepadamu tentang Aku, maka (jawablah), bahawasanya Aku adalah dekat. Aku mengabulkan permohonan orang yang berdoa apabila ia memohon kepada-Ku. Maka hendaklah mereka itu memenuhi (segala perintah-Ku) dan hendaklah mereka beriman kepada-Ku, agar mereka selalu berada dalam kebenaran.” (QS. Al Baqarah: 186)

Nota: Dengar cerita TV3 minta pengarah drama ini menghasilkan Nur 2. Tak sabar!


5 Negara atau Kerajaan Paling Singkat Kewujudan Dan Pemerintahannya

Pada tahun ini, Malaysia bakal menyambut kemerdekaan yang ke 61 tahun. Ini bermakna, sudah 61 tahun Tanah Melayu kita merdeka daripada penjajahan. Tidak lama kemudian, nama Tanah Melayu diubah kepada Malaysia setelah bergabung dengan Sabah dan Sarawak yang terletak di Kepulauan Borneo.

Dalam sejarah juga, peperangan dan konflik menyaksikan banyak negara baru wujud ataupun terhapus daripada peta. Sebagai contoh, setelah kejatuhan Soviet Union, negara-negara dibawah pemerintahannya telah berpecah kepada beberapa negara kecil antaranya Kazakhstan, Kyrgyzstan dan Tajikistan.

Selain itu, terdapat juga negara yang mencapai kemerdekaan tetapi akhirnya dijajah semula. Kali ini, pihak Iluminasi ini berkongsi senarai 5 negara atau kerajaan yang paling singkat kewujudannya.

Tempoh: 16 Februari 1918 - 2 November 1918 (9 bulan 16 hari)

Perjanjian Brest-Litovsk pada tahun 1918, iaitu sewaktu Perang Dunia Pertama menyaksikan Jerman diberikan kuasa ke atas Lithuania. Jerman telah menyatakan perancangannya untuk menggabungkan Lithuania dan Prussia sebagai sebuah negara besar. Walau bagaimanapun, pihak kerajaan tempatan telah menyatakan hasrat untuk kekal sebagai sebuah negara yang merdeka dan berdaulat.

Oleh itu, kerajaan tempatan telah bertindak mengisytiharkan kemerdekaan dan sebuah kerajaan monarki. Taryba, iaitu Majlis Penasihat Lithuania telah menghantar jemputan Duke Wilhelm von Urach sebagai Raja yang pertama. Pihak Jerman tidak bersetuju kerana mendakwa kerajaan tempatan ketika itu tidak mempunyai hak untuk melantik Raja mereka sendiri.

Ketika itu, Perang Dunia Pertama sudah berada di penghujungnya dan pihak Jerman telah bersetuju dengan idea sebuah kerajaan wilayah bebas di Lithuania. Pada 2 November 1918, pihak Taryba telah menarik balik undangan mereka kepada Duke of Urach dan membubarkan kerajaan, sekaligus menyaksikan penamatan sistem pemerintahan monarki di Lithuania.

Tempoh: 27 Januari 1869 - 27 Jun 1869 (5 Bulan)

Perang Boshin atau juga dikenali sebagai Revolusi Jepun merupakan Perang Saudara yang berlaku antara tahun 1868 dan 1869. Ianya adalah peperangan antara kerajaan pemerintah Tokugawa shogunate yang mengamalkan sistem pemerintahan ketenteraan dan golongan yang mahukan sistem pemerintahan Imperial dikembalikan.

Pihak Tokugawa shogunate telah kalah tetapi sebahagian besar askar yang terdiri daripada golongan Samurai ini enggan menyerah kalah dan telah melarikan diri ke Enzo (kini dikenali sebagai Hokkaido). Disana, mereka kemudiannya  mengisytiharkan pulau tersebut sebagai negara berdaulat dikenali sebagai Republik Ezo yang dikhaskan untuk golongan samurai.

Kerajaan ini mendapat pengiktirafan diplomatik oleh Braitain dan Perancis dan turut diberi bantuan ketenteraan oleh pihak Perancis. Malangnya, mereka kalah teruk dalam serangan yang dilakukan oleh kerajaan dibawah pemerintahana Maharaja Meiji. Enomoto Takeaki yang bertanggungjawab dengan pemberontakan tersebut tidak dibunuh tetapi hanya dikenakan hukuman penjara selama 4 tahun. Setelah dibebaskan, beliau dilantik menyertai kerajaan dan pernah dilantik sebagai Duta Besar Jepun ke Russia.

Tempoh: 6 April 2012 - 12 Julai 2012  (3 Bulan 6 hari)

Suatu ketika dahulu, penduduk di bahagian utara Mali telah melancarkan pemberontakan terhadap kerajaan pemerintah dan mengisytiharkan pembentukan negara baru yang diberi nama National Movement for the Liberation of Azawad (MNLA) yang berpusat di bandar Ansogo. Penubuhannya adalah kerana mereka mahukan sebuah negara Islamik yang mengamalkan undang-undang sharia.

Peperangan yang berlaku sejak 6 April 2012 itu menyaksikan pihak kerajaan pemerintah berjaya dikalahkan. Peperangan yang berlarutan selama beberapa bulan ini menyebabkan pihak pemisah ini semakin kekurangan senjata sebelum akhirnya tewas pada Julai tahun yang sama.

Akibatnya, mereka terpaksa tunduk kepada kerajaan Mali yang sebenar. Beberapa usaha pernah dibuat oleh kerajaan MNLA ini untuk membincangkan tentang kemerdekaan mereka daripada Mali. Walau bagaimanapun, permintaan mereka ini seringkali tidak diendah. Maka, berakhirlah sebuah lagi kerajaan yang hanya mampu bertahan kira-kira 3 bulan sahaja.

Tempoh: 21 Mei 1994 - 7 Julai 1994 (1 bulan 17 hari)

Perang Saudara telah tercetus di Yaman antara bahagian utara dan selatan Yaman apabila Ali Salim al-Beidh, bekas Timbalan Presiden Republik Yaman telah bertindak menubuhkan kerajaan baru yang dikenali sebagai Republik Demokratik Yaman. Hal ini kerana beliau tidak berpuas hati dengan pihak pemerintah ketika itu. Pusat kerajaan ini terletak di bandar Aden yang terletak di bahagian selatan.

Risau konflik ini akan menjadi semakin parah, pihak Kaunsil Sekuriti Kesatuan Eropah telah mengisytiharkan gencatan senjata. Walau bagaimanapun, ia tidak dapat membendung Perang Saudara ini daripada terjadi. Pihak kerajaan yang terletak di utara berjaya mengalahkan dan menamatkan penentangan daripada bahagian selatan ini dan menakluk bandar Aden pada 7 Julai 1994.

Tempoh: 15 Mac 1939 - 16 Mac 1939 (1 hari)

Negara Carpatho-Ukraine ini terletak pada bahagian selatan-barat Ukraine. Selepas Perjanjian Munich pada 29 September 1939 yang menyaksikan Czechoslovakia kehilangan sebahagian besar kawasannya kepada pihak Nazi Jerman, pihak Carpathian Ruthenia dan Slovakia juga telah mengisytiharkan autonomi mereka keatas Czechoslovakia.

Nama Carpathian Ruthenia ini kemudian telah ditukar nama kepada Carpatho-Ukraine pada bulan November 1938. Avgustyn Voloshyndan, seorang ahli politik dan pejuang kebebasan telah mengisytiharkan kemerdekaan Carpatho-Ukraine pada 5 Mac 1939. Dalam satu hari sahaja, kerajaan berjaya dibentuk. Malah, bendera dan lagu kebangsaan juga berjaya dicipta.

Kerajaan Hungary yang terletak bersebelahnya kemudian telah bertindak menyerang dan menawan negara ini keesokan harinya. Bagi menyelamatkan diri, anggota kerajaan Carpatho-Ukraine telah bertindak melarikan diri. Pada 6 Mac 1939, iaitu sehari sahaja selepas mengisytiharkan kemerdekaan, negara Carpatho-Ukraine secara rasminya terbubar. Negara ini secara rasminya menjadi negara paling singkat wujud iaitu selama 1 hari sahaja.


7 Bom Yang Paling Dahsyat Dan Memusnahkan Di Dunia

Sejak wujudnya perang, manusia berlumba-lumba untuk membina senjata yang paling dahsyat dan merosakkan. Bermula dengan hanya membaling batu, manusia kemudiannya mencipta lastik.

Ia berubah kepada mengasah kayu menjadi lembing dan pisau. Akhirnya manusia berjaya mencipta serbuk letupan dan terus menemui kuasa yang dihasilkan oleh pemisahan atom.

Dan pada hari ini, manusia telah mencipta senjata yang tersangat canggih dan menghancurkan, yang mana mampu membunuh manusia serta memusnahkan apa sahaja yang wujud di atas bumi, termasuklah bom.

iluminasi.com ingin kongsikan 7 jenis bom yang paling dahsyat dan menghancurkan di dunia.

Walaupun kekuatan bom neutron mampu membunuh, namun ianya tidaklah menghasilkan tenaga yang sama dan kesan menghancurkan seperti bom hidrogen. Bom neutron terhad kepada letupan sekitar 10 megatron yang mana lebih daripada cukup untuk menghasilkan kesan yang memusnahkan.

Ia direka bentuk untuk memberi impak menghancurkan dan membunuh terhadap tentera-tentera musuh, sambil tidak menjejaskan kawasan sekitar seperti bangunan-bangunan dan sebagainya.

Ia berbeza dengan bom hidrogen yang bertujuan untuk membunuh maanusia dan menghancurkan landskap fizikal.

MK-41 adalah satu-satunya senjata termonuklear tahap 3 yang pernah dihasilkan oleh Amerika Syarikat. Ia berukuran 3.76 meter panjang dan 1.32 meter diameter, dengan berat mencecah 4,840 kilogram.

Bom ini direka untuk menghasilkan bebola api kira-kira 6.4 meter diameter dari lokasi letupan. Secara teorinya, ia mampu menghancurkan bangunan kongkrit bertetulang yang terletak lebih daripada 12 kilometer diameter lokasi letupan dan bangunan kediaman dalam jarak 38 kilometer.

Ia juga akan menyebabkan kebakaran tahap ke-3 terhadap sesiapa sahaja yang berada dalam jarak 50 kilometer. Bom ini mula digunakan pada tahun 1961 dan pengunaan terakhir adalah pada Julai 1976.

Napalm adalah campuran agen gel dan petroleum yang melekat pada kulit dan menyebabkan kebakaran kulit yang parah kematian yang berapi-api. Napalm dibangunkan pada tahun 1942 dan digunakan dengan segera pada Perang Dunia Kedua.

Pada Mac 1945, tentera Amerika Syarikat telah melepaskan lebih daripada 300,000 kilogram napalm di Tokyo. Ia telah menyebabkan kebakaran besar-besaran setinggi 5.4 kilometer ke udara.

Semua bangunan yang terletak dalam jarak 39 kilometer persegi rosak teruk dan serangan napalm ini dilaporkan telah membunuh lebih daripada 100,000 nyawa. Amerika Syarikat kemudiannya menjatuhkan lagi 32,357 tan napalm di Korea dan 388,000 tan di Vietnam dalam tempoh 10 tahun.

Napalm terbukti menjadi salah satu di antara 10 senjata paling dahsyat di dunia.

Blast GBU-43/B Massive Ordnance Air Blast diberi nama gelaran "Mother of All Bombs". Bom yang tersangat dahsyat tetapi bukan bom nuklear ini diperkenalkan pada tahun 2003 oleh Amerika Syarikat.

Ia menghasilkan letupan yang setara dengan 11 tan TNT. Bom ini direka untuk diletupkan kira-kira 6 kaki dari permukaan tanah, dan bukannya meletup apabila berlaku sentuhan.

Dengan ini, ia dapat memaksimakan kemusnahan dengan memaksa letupan tersebut untuk bergerak ke tepi. Ibu segala bom ini mempunyai berat 9,525 kilogram dan berukuran 9 meter panjang dengan diameter 1 meter.

Bom ini dipandu oleh satelit menjadikannya sebagai "bom pintar". Ketika dihasilkan, bom ini dianggap sebagai bom bukan nuklear yang paling kuat dan dahsyat pernah dihasilkan.

Hanya Rusia sahaja yang dapat memberikan tentangan sengit kepada kuasa besar seperti Amerika Syarikat. Sebagai reaksi dan tindakbalas terhadap perkembangan Amerika Syarikat dalam Mother of All Bombs, Rusia telah menghasilkan Aviation Thermobaric Bomb of Increased Power atau dikenali sebagai "Father of All Bomb".

Sebelum ini, Mother of All Bombs dikenali sebagai senjata bukan nuklear yang paling kuat dan dahsyat di atas muka bumi, namun gelaran tersebut dirampas oleh bom ini.

Ia diperkenalkan dan diuji oleh tentera Rusia pada tahun 2007 dan mempunyai kekuatan letupan 44 tan TNT.

FOAB diletupkan diatas tanah untuk menghasilkan gelombang kejutan supersonik dan suhu yang tersangat tinggi.

Tidak seperti senjata yang dinyatakan di atas, satu-satunya tujuan penghasilan bom nuklear adalah untuk menyebabkan kemusnahan dan kerosakan seteruk mungkin.

Hanya dengan sejumlah kecil uranium, bom nuklear dapat memusnah dan menghancurkan seluruh bandar.

Bukan itu sahaja, ia juga mempunyai kesan lain iaitu bandar yang dibom tersebut tidak dapat didiami untuk bertahun lamanya disebabkan radiasi yang terhasil daripada letupan tersebut.

Namun, senjata ini menggunakan pembelahan (proses pemisahan atom) yang mewujudkan batasan terhadap kehebatannya sebagai pemusnah mutlak.

Pasti ramai yang beranggapan bahawa bom atom adalah senjata paling dahsyat di dunia, kerana jarang mendengar akan nama bom hidrogen.

Tenaga yang dijana oleh gabungan hidrogen nuklear adalah penggerak utama di sebalik bom hidrogen. Penggabungan ini memerlukan suhu yang tersangat tingg untuk yang mana sebab bom hidrogen dikenali sebagai "termonuklear".

Pendek kata, terdapat rantaian tindak balas yang berlaku menghasilkan satu letupan yang tersangat dahsyat. Bom hidrogen yang paling besar pernah dihasilkan dalam sejarah adalah "Bom Tsar", dibina oleh Rusia.

Ia didakwa diletupkan di tapak ujian pada 30 Oktober 1961 dan dikatakan menghasilkan ledakan 50 megatan menjadikan Bom Tsar adalah senjata yang paling berbahaya dan dashyat di dunia.


Hukum Ziarah Kubur di Pagi Hari Raya Aidilfitri

Selain bersalam-salaman dan bermaaf-maafan di pagi raya, salah satu aktiviti yang kita jarang skip ialah pergi menziarahi kubur orang tersayang. Meskipun ziarah kubur bukanlah amalan yang diwajibkan dalam islam pada pagi 1 Syawal, tetapi rasa seperti tidak lengkap hari lebaran sekiranya tidak berziarah.

Menurut beberapa nas dan pendapat sahih, amalan ziarah kubur adalah sunat dan digalakkan untuk mengingatkan kita pada kematian dan hari akhirat. Walaupun begitu suatu ketika dahulu Rasulullah S.A.W pernah melarang para sahabat untuk ziarah kubur. Tetapi tidak lama kemudian berdasarkan sebuah hadis, Baginda mengizinkan, malah menyuruh para sahabat untuk turut berziarah.

Terdapat juga riwayat hadis sahih lain yang tidak melarang amalan ini, antaranya ialah:

Menurut sebuah hadis Nabi S.A.W yang diriwayatkan oleh Imam Muslim daripada Abu Hurairah R.A berkata

Nabi S.A.W menziarahi kubur ibunya lalu baginda menangis dan orang yang berada disampingnya turut serta menangis. Kemudian baginda bersabda:

Meskipun terdapat beberapa hadis yang jelas tidak melarang amalan ini, namun, isu ini masih menjadi perbahasan para ulama. Secara umumnya, terdapat 2 pandangan utama yang telah berjaya dirumuskan daripada perbahasan mereka ini

Menziarahi kubur dalam bulan Ramadan serta pagi Syawal hukumnya Makruh, tidak dibenarkan malah tidak digalakkan sebab ia dianggap sebagai bidaah. Sebabnya, tiada nas mahupun hadis yang mengatakan rasul kita pergi ziarah kubur pada hari raya. Sebaliknya, Rasulullah S.A.W melayan tetamu yang berkunjung serta pergi menziarahi rumah para sahabat dan sanak-saudara untuk meraikan hari kemenangan tersebut.

Menziarahi kubur dalam bulan Ramadan serta pagi Syawal hukumnya Harus, sebab tiada perintah dan larangan khusus yang jelas mengharamkan amalan ini. Terdapat juga fatwa didalam Mazhab Hanafi yang berpendapat bahawa hari raya merupakan hari yang terbaik untuk menziarahi kubur, serta hukumnya adalah sunat

Meskipun tiada dalil pengharaman ziarah kubur dipagi raya, kita harus beringat yang niat kita ketika ziarah itu yang memainkan peranan yang besar dalam menentukan hukum halal atau haram sesuatu perkara. Sekiranya kita secara tidak sengaja menganggap ziarah ini sebagai perkara yang wajib, atau seperti amalan sesetengah orang tua di pantai timur yang mesti menziarahi kubur selepas puasa enam, atau seperti kisah viral raya-raya tahun lepas: sesi live, selfie ataupun segala jenis aktiviti yang sudah lari daripada niat yang betul dihadapan kubur, maka hukum amalan ini bukan lagi harus. Malah lebih menyedihkan, semua ini boleh menimbulkan fitnah serta buah mulut orang pada hari yang mulia.

Seperti  amalan ziarah kubur juga, terdapat pelbagai pendapat dan perbahasan mengenai isu ini. Namun yang menjadi kebiasaan masyarakat kita ialah: hukum bagi wanita untuk menziarahi kubur adalah MAKRUH

Tiada kaitan soal sexist mahupun feminist disini, sebaliknya antara sebab hukumnya makhruh ialah kerana hati wanita yang lembut dan boleh secara tidak sengaja hilang kawalan ketika meratapi pemergian orang yang tersayang. Haram bagi umat Islam untuk meratapi kematian yang melampaui batas.

Sebaliknya, sekiranya kita pergi ziarah kubur sebaik sahaja selesai solat sunat hari raya dengan tujuan untuk menghadiahkan al-fatihah, memperingati kematian dan sebagainya, ianya tidak dilarang sama-sekali.

Selain itu, terdapat juga amalan sunnah yang pernah dilakukan Rasulullah ketika menziarahi kubur. Antaranya ialah:

Tujuan sebenar menziarahi kubur, menurut hadis-hadis riwayat At-Tirmizi ialah sebagai muhasabah diri tentang kematian dan hari kebangkitan:

Jami’ at-Tirmizi, Kitab al-Janaiz, Bab Ma Jaa Fi ar-Rukhsah Fi Ziarah al-Qubur, hadis no: 1054, hasan sahih.

Disebutkan tentang syurga dan neraka kepada engkau, tetapi engkau tidak menangis. Lalu engkau menangis untuk hal ini pula? Uthman menjawab: Sesungguhnya Rasulullah sallallahu ‘alaihi wasallam menjawab: Sesungguhnya kubur merupakan tempat persinggahan yang pertama daripada tempat-tempat di akhirat.

Seandainya seseorang selamat daripadanya, maka apa yang berlaku selepas itu adalah lebih mudah untuknya. Sesiapa yang tidak terselamat daripadanya, maka apa yang akan berlaku selepas itu lebih teruk daripadanya.

Daripada Buraidah radiallahu ‘anhu, Rasulullah sallallahu ‘alaihi wa sallam pernah mengajar sahabat-sahabat apabila mereka keluar untuk pergi ke tanah perkuburan untuk membaca:

Sahih Muslim, Kitab al-Janaiz, Bab Ma Yuqal ‘Inda Dukhul al-Qubur wa ad-Dua’ li Ahliha, hadis no: 975.

‘Aisyah radiallahu ‘anha pernah mengekori Nabi sallallahu ‘alaihi wa salam pada waktu malam sehingga tiba di perkuburan Baqi’, ‘Aisyah radiallahu ‘anha menceritakan:

Kemudian aku mengikut jejak baginda sehingga baginda tiba di Baqi’. Baginda berdiri dengan lama kemudian baginda menadah tangannya sebanyak tiga kali.

Apabila kembali ke rumah, Nabi sallallahu ‘alaihi wa sallam berkata kepada ‘Aisyah:

Jibril memanggil aku dan aku merahsiakannya daripada engkau. Aku menyahut panggilannya akan tetapi aku merahsiakan hal itu daripada engkau. Jibril tidak masuk menemui engkau kerana ketika itu engkau dalam keadaan tidak berpakaian. Aku pula menyangka engkau telah tidur jadi aku tidak suka untuk mengejutkan engkau kerana aku risau engkau akan berasa takut.

“Sesungguhnya Tuhan mu menyuruh kamu untuk pergi kepada penghuni Baqi’ dan memohon keampunan untuk mereka.”

“ Kesejahteraan kepada penghuni tempat ini daripada kalangan orang beriman dan Islam. Semoga Allah merahmati mereka yang telah mendahului kami dan mereka yang akan datang kemudian. Sesungguhnya kami, Insya-Allah, akan menyertai kalian.”

Sahih Muslim, Kitab al-Janaiz, Bab Ma Yuqal ‘Inda Dukhul al-Qubur wa ad-Dua’ li Ahliha, hadis no: 974.

Segala perbuatan kita di tanah perkuburan haruslah melambangkan yang kita sedang mengingati kematian dan berdoa untuk si mati. Jangan lupa, kubur bukanlah tempat berhibur, bergurau senda, berselfie, membuat live di Instagram ataupun Facebook, dan lain-lain.

Abu Hurairah radiallahu ‘anhu meriwayatkan, Rasulullah sallallahu ‘alaihi wa sallam bersabda:

Sahih Muslim, Kitab al-Janaiz, Bab an-Nahy ‘An al-Julus ‘Ala al-Qabri wa al-Solat ‘Alaihi, hadis no: 971.

Daripada Abu Marsad al-Ghanawi radiallahu ‘anhu, Nabi sallallahu ‘alaihi wa sallam bersabda:

Sahih Muslim, Kitab al-Janaiz, Bab an-Nahy ‘An al-Julus ‘Ala al-Qabri wa al-Solat ‘Alaihi, hadis no: 972.

Satu-satunya solat yang dibenarkan di kubur ialah solat jenazah kerana kita tidak sempat solat sebelum jenazah ditanam.

Daripada Bashir radiallahu ‘anhu, Rasulullah sallallahu ‘alaihi wa sallam pernah melihat seseorang berjalan di kubur dengan memakai kasut, lalu baginda berkata:

Lelaki yang memakai kasut itu melihat (ke arah baginda). Apabila dia menyedari bahawa itu adalah Rasulullah sallallahu ‘alaihi wa sallam, dia terus menanggalkan kasutnya dan mencampakkan kedua-dua kasutnya.”

Sunan Abu Daud, Kitab al-Janaiz, Bab Al-Masyi Fi an-Na’li Baina Al-Qubur, hadis no: 3230, Shaikh Muqbil menyatakan ia sahih, rujuk Al-Sahih Al-Musnad.

Terdapat ulama yang mempunyai pendapat berbeza tentang hukum memakai kasut di kubur. Menurut pandangan mazhab Syafie, tiada masalah untuk memakai kasut. Sebaliknya menurut pandangan mazhab Ahmad memakai kasut hukumnya makruh. Terdapat juga sebahagian ulama menyatakan sebab larangan itu ialah kesombongan; penghormatan kepada si mati; kotoran di kasut dan sebagainya.

Ulama mazhab Syafie pula menyatakan hukum membuang kasut adalah harus berdasarkan hadis berikut:


Kronologi Pembelian Laman Web Oleh REV Asia Dan Media Prima

Setelah 1 tahun 7 bulan berunding, akhirnya kini Media Prima telah menjadi pemegang majoriti saham dalam The Vocket. Gergasi media ini memperoleh 54% saham dengan bayaran berjumlah RM2.6 juta.

Bagi yang tidak mengetahui, Media Prima adalah pemilik REV Asia, yang mana kini mengendalikan laman-laman sesawang popular di Malaysia termasuklah OhBulan!, Says, KongsiResepi, SirapLimau, MyResepi, Rojaklah, JUICE, 8Coin dan Viral Cham.

iluminasi.com ingin berkongsi kronologi pembelian laman web oleh REV Asia (Media Prima).

Sebelum terbentuknya REV Asia, Says dan Catcha Media adalah dua entiti berbeza yang sudah menempa dalam bidang media elektronik di Malaysia.

Dengan agenda dan matlamat untuk memfokuskan sasaran ke arena pengiklanan digital dengan lebih meluas dan menjadi kumpulan media digital terkemuka di Malaysia, kedua-dua syarikat ini telah memutuskan untuk bergabung.

Penggabungan yang bernilai RM60 juta ini berlaku pada Mei 2013 dan telah menghasilkan sebuah syarikat baru yang diberi nama REV Asia. REV Asia diterajui oleh pengasas bersama Says yang juga merupakan wakil 500 Startups di Asia Tenggara, iaitu Khailee Ng.

Beliau memegang jawatan sebagai Pengerusi Lembaga Pengarah, dibantu oleh pengarah urusan REV Asia, Voon Tze Khay. Gabungan ini dilihatkan sebagai antara salah satu pencabar yang mampu menggugat Media Prima sebagai kuasa media utama di Malaysia.

Setelah lebih setahun aktif sebagai kumpulan baru, REV Asia mula mengorak langkah dalam menjadi kuasa besar media elektronik Malaysia. Ia dilakukan dengan mengambil alih antara salah satu portal hiburan dan gaya hidup berbahasa Malaysia yang terkenal di Malaysia iaitu OhBulan!.

Tindakan ini dilihatkan sebagai satu tindakan bijak dalam usaha menambahkan kandungan dan pengaruh elektronik di bawah jenama mereka. Dengan penyertaannya, OhBulan! menjadi antara watak utama dalam REV Asia.

Hafriz Zulpakar, yang merupakan bekas Pengarang Urusan OhBulan! diserap masuk ke REV Asia sebagai Pengarah Urusan bagi kandungan berbahaya Malaysia.

Pengambialihan ini juga dilihatkan mempelbagaikan portfolio REV Asia yang kini terdiri daripada antara 2 bahasa utama di Malaysia.

Jumlah harga pengambilalihan pada September 2014 itu walaubagaimanapun tidak diumumkan.

Pada tahun 2016, REV Asia sekali lagi melebarkan sayap media digital mereka dengan melakukan satu lagi langkah drastik.

Selepas 2 tahun mengambil alih OhBulan!, REV Asia kali ini lebih yakin menambah portfolio mereka dengan mengambilalih bukan satu dan bukan dua tetapi 3 laman portal Melayu sekaligus.

SirapLimau, MyResepi dan KongsiResepi kini berada di bawah kendalian gergasi media ini selepas urusan yang menelan kos sebanyak RM2.65 juta.

Sekali lagi REV Asia mengambilalih portal berbahasa Malaysia dan tindakan ini dilihat sebagai usaha dalam mengukuhkan portfolio mereka yang berbahasa Malaysia.

Ia bukan sahaja meluaskan pengaruh REV Asia malah membantu menambahkan pendapatan syarikat dalam menjadi penyedia platform pengiklanan digital terkemuka di Malaysia.

Melihatkan langkah REV Asia semakin deras dengan corak pengaruh yang pelbagai, Media Prima tidak duduk diam dan tahu bahawa mereka juga perlu melakukan sesuatu.

Selepas pengumuman dilakukan melalui Bursa Malaysia, ia adalah sah bahawa Media Prima, peneraju syarikat media utama Malaysia telah mengambil alih REV Asia Holdings pada 8 Mei 2017.

Pengambilalihan yang menelan kos sebanyak RM105 juta itu juga menjadikan kunjungan ke laman sesawang mereka oleh pengguna berada di kedudukan ke-3 di Malaysia, selepas Google dan Facebook.

Media Prima sekaligus menambahkan syarikat-syarikat di bawahnya yang terdiri daripada REV Digital, REV Entertainment, REV Social Malaysia, REV Lifestyle dan juga REV Social International.

Pengamabilalihan yang seleasi pada suku ke-3 tahun 2017 itu juga menjadikan portal-portal seperti OhBulan, JuiceOnline, Rojaklah, ViralCham, SirapLimau, KongsiResepi, 8Coin, Klips dan MyResepi kini beroperasi di bawah kendalian Media Prima.

Dan yang paling terbaru adalah pengambilalihan laman portal The Vocket oleh Media Prima melalui anak syarikatnya REV Asia meninggalkan pesaing-pesaing dalam dunia media digital jauh berbatu-batu.

Dengan kos RM2.6 juta, Media Prima kini menjadi pemegang terbesar laman tersebut iaitu memperoleh 52% pegangan.

Menurut pengasas dan Ketua Pegawai Eksekutif The Vocket, Mohd Fazreen Jasni, proses perundingan tersebut mengambil masa yang sangat lama iaitu 19 bulan, sebelum mencapai kata sepakat.

Dengan ini, Vocket secara langsung menyertai gabungan media terbesar di Malaysia yang mana dilihat bakal melebarkan sayap menyediakan kandungan-kandungan seperti percutian, gaya hidup, teknologi, berita semasa dan banyak lagi.


5 Fakta dan Salah Faham Mengenai Kung Fu Dan Shaolin

Apabila memperkatakan tentang Shaolin, kebanyakan daripada kita pasti membayangkan golongan sami berpakaian kuning atau, berkepala botak dan mahir berkungfu. Ianya begitu sinonim sekali dengan negara China.

Selain itu, perihal dan gaya hidup Shaolin ini juga pernah dipaparkan dalam filem Shaolin (2011), Shaolin Temple (1982) dan banyak lagi. Malah, filem Shaolin Soccer terbitan tahun 2001 dahulu pernah menjadi popular dan kegilaan ramai penonton dari Malaysia.

Kali ini, pihak Iluminasi ingin berkongsi mengenai beberapa fakta menarik mengenai Shaolin. Selain itu, terdapat juga beberapa salah faham mengenai Shaolin yang akan diperjelaskan dalam artikel ini.

Walaupun imej Shaolin sangat sinonim dengan negara China, ramai yang tidak tahu bahawa ianya bukanlah berasal daripada China. Pengasasnya yang dikenali sebagai Batuo atau Buddhabhadra merupakan seorang sami Buddha yang berasal dari India.

Beliau tiba di bahagian utara kawasan Wei sekitar tahun A.D. 464 dan menetap disana selama beberapa tahun sebelum pemerintah kerajaan Xiaowen mengarahkn pembinaan biara Shaolin di Gunung Song yang kini merupakan sebahagian daripada daerah Henan. Batuo dilantik sebagai ketua di biara tersebut dan dibawah kekuasaannya, biara tersebut mengikut amalan Buddha daripada mazhab Hinayana.

Kerana mazhab ini sukar diamalkan, jumlah pengikutnya tidak berkembang pesat. Sehinggalah kedatangan Bodhidharma, iaitu eorang lagi sami Buddha dari India, amalan mazhab Hinayana telah diganti dengan fahaman mazhab Zen yang banyak dipraktikkan oleh sami Shaolin sehingga ke hari ini.

Di China, ramai orang percaya bahawa seni mempertahankan diri Kung Fu ini diperkenalkan oleh Shaolin. Malah, dalam filem-filem sekalipun, seorang sami Shaolin digambarkan sebagai seorang yang pakar dalam seni mempertahankan diri Kung Fu, seolah-olah ianya memang sinonim dengan Shaolin. Realitinya, pengikut Shaolin bukanlah pengasas Kung Fu.

Mengikut catatan sejarah, tidak ada latihan khusus Kung Fu yang diamalkan oleh pengikut Shaolin walaupun ianya telah diasaskan berabad-abad lamanya. Catatan sejarah juga menunjukkan amalan Kung Fu oleh Shaolin hanya ditemui sekitar abad ke 14 sementara seni mempertahankan diri Kung Fu sudah wujud lama sebelum institusi Shaolin diasaskan lagi.

Kerana begitu sinonimnya seni mempertahankan diri Kung Fu Shaolin dengan sami Buddha, maka ramai yang beranggapan golongan sami ini hanya mengamalkan seni mempertahankan diri Kung Fu. Realitinya, banyak lagi seni mempertahankan diri yang dipraktikkan oleh golongan sami dari seluruh dunia.

Di Korea, sami Buddha mengamalkan seni mempertahankan diri yang dikenali sebagai Bool Kyo Mu Sool. Malah, mereka juga pernah membantu kerajaan mempertahankan negara suatu ketika dahulu. Di Jepun pula, para sami Buddha mempraktikkan seni mempertahankan diri yang dikenali sebagai Sohei.

Sekiranya anda pernah menonton filem berkisarkan mengenai Shaolin, anda mungkin pernah melihat tanda-tanda bulat seakan tatu pada kepala sami Shaolin. Tanda-tanda bulat tersebut dikenali sebagai Jieba dan ianya akan dicacah oleh ketua sami pada kepala seorang sami yang telah menamatkan latihan tertentu. Setiap tanda bulat itu menandakan setiap peraturan tingkah laku asas yang mesti diikuti oleh setiap sami .

Untuk mendapat Jieba, seseorang sami perlu melalui sesuatu latihan yang panjang dan ketat dari segi fizikal dan rohani. Mengikut rekod juga, hanya 43 sami di dunia ini yang mempunyai tanda Jieba ini. Jieba adalah satu proses yang sangat menyakitkan dan membayakan. 9 batang kayu khas akan dilekatkan pada bahagian kepala dan dibakar. Kebiasaanya, setiap satunya mengambil masa 5 minit, tetapi 2 minit yang terakhir adalah paling menyakitkan kerana ianya akan membakar terus ke lapisan kulit kepala.

Terdapat sami yang pengsan kerana terlampau sakit dan ada juga yang melarikan diri setelah menyaksikan sami lain melalui amalan ritual Jieba yang menyakitkan ini. Menyedari akan bahaya ritual Jieba ini, ianya telah diharamkan di seluruh dunia. Mengikut rekod juga, Franco Testini yang dikenali juga sebagai Shi Yan Fan merupakan satu-satunya sami yang bukan berasal daripada Asia yang memiliki tanda Jieba ini.

Mengikut sejarah, golongan Shaolin ini telah membantu dalam penaklukan Dinasti Tang dengan menjatuhkan Dinasti Sui. Sewaktu penghujung era pemerintahan Dinasti Sui, pihak pemerintah telah bertindak merampas kawasan Gunung Huanyuan untuk membina menara pemancar dan kem tentera. Ini menimbulkan kemarahan golongan Shaolin kerana kawasan itu telah diserahkan kepada mereka oleh pihak pemerintah sewaktu ketika dahulu.

Bagi menghalang penentangan golongan Shaolin ini, sekumpulan askar telah dihantar untuk mengepung dan memusnahkan golongan Shaolin. Pihak Shaolin telah bersumpah akan menghalang daripada ianya berlaku. Pengasas Dinasti Tang, Li Yuan, telah menghantar anaknya bersama sekumpulan askar untuk membantu pihak Shaolin mengalahkan askar daripada Dinasti Sui.

Mengikut sejarah, peristiwa penting ini dikatakan antara sebab kejatuhan penguasaan Dinasti Sui di China. Peranan Shaolin dalam mengalahkan askar Dinasti Sui ini berjaya mengangkat status dan martabat mereka dalam pemerintahan Dinasti Tang, seterusnya membantu mereka terus berkembang ke seluruh pelosok negara China.


6 Pemain Bola Sepak Yang Melibatkan Diri Dengan Politik Negara Masing-Masing

Tempoh karier pemain bola sepak majoritinya boleh dikatakan singkat. Kami sudah membincangkan tentang beberapa individu pemain bola sepak yang unik, di mana mereka berjaya memanjang usia karier mereka pada tempoh yang agak panjang pada tahap tertinggi.

Walaupun begitu, bagi kebanyakan pemain professional mereka tahu untuk terus bermain di peringkat antarabangsa hanya mampu dicapai sebelum umur mencecah 30 ke 34 tahun, kerana prestasi mereka selepas itu kurang mampu untuk terus bersaing. Bagi ramai pemain terkenal, pada usia inilah mereka akan mula berhijrah ke liga-liga lain seperti di China, Amerika Syarikat, Jepun, Qatar ataupun liga negara kita sendiri.

Bagi beberapa pemain yang cuba mengubah haluan pula, boleh dikatakan ramai juga yang cuba memilih politik sebagai kerjaya baru. Berikut adalah 5 pemain bola sepak di seluruh dunia yang mampu melakar kerjaya sebagai ahli politik yang kami dapat kongsikan kepada anda semua.

Wira Piala Dunia 1998 bagi pasukan Perancis, Lilian Thuram terkenal sebagai salah seorang yang lantang membantah Presiden Perancis, Nicholas Sarkozy semasa Sarkozy berebut untuk memegang jawatan tersebut.

Thuram amat lantang melabelkan Sarkozy sebagai seorang yang mengamalkan dasar perkauman malahan pernah menggelarkan kanak-kanak berkulit hitam yang tinggal di penempatan kos rendah, yang didakwanya sengaja mencetuskan huru-hara dengan gelaran kurang elok.

Berikutan perang mulut di antara mereka berdua yang kerap berlaku, selepas memenangi jawatan Presiden Perancis pada tahun 2007, Sarkozy menawarkan jawatan Menteri kepada Thuram dalam usaha memperbaiki hubungan masyarakat kulit putih dan kulit hitam Perancis. Bagaimanapun, Lilian Thuram yang terkenal sebagai pemain pertahanan kental menolak tawaran tersebut.

Terkenal sebagai antara pemain bola sepak terbaik dunia semasa era kegemilangannya, George Weah mengumumkan akan cuba bertanding dalam pilihanraya Presiden bagi negara Liberia pada tahun 2005. Berdepan dengan seorang lulusan Harvard, Weah dikritik kerana tidak berpengalaman serta mempunyai mempunyai kelulusan akademik yang rendah.

Pada mulanya Weah cuba mempertahankan dirinya dengan mengatakan dia mempunyai ijazah dari Parkwood University dalam pengurusan sukan namun didapati universiti tersebut adalah palsu. Berdepan cabaran besar, Weah akhirnya menyambung pendidikan dalam bidang pengurusan perniagaan di DeVry University di Miami, Amerika Syarikat.

Melakukan kemunculan semula pada tahun 2011 sebelum berjaya mendapat jawatan Senat pada tahun 2014, Weah mengumumkan akan bertanding jawatan Presiden sekali lagi pada tahun 2016, proses pemilihan Presiden yang berlangsung selama hampir 2 tahun akhirnya dimenanginya dan George Weah mengangkat sumpah sebagai Presiden pada 22 Januari 2018.

Reccep Tayyip Erdogan atau lebih dikenali dengan nama Erdogan adalah Presiden Turki ketika ini. Walau bagaimanapun, dia sebenarnya memulakan karier beliau sebagai seorang pemain bola sepak amatur sebelum mempunyai karier sebagai pemain professional.

Mula bermain sejak usia 15 tahun dalam liga amatur bersama kelab pertamanya Erokspor sebelum berpindah ke dua kelab yang membawa prestasinya ke tahap lebih tinggi. Erdogan bermain bersama dua lagi kelab terbaik bertaraf amatur iaitu Camialti dan IEET Spor sebagai penyerang.

Semasa bermain di IEET Spor, Erdogan berjaya mencapai 5 kejuaraan dalam tempoh 7 tahun. Bagi Erdogan, kejayaannya dalam sukan bola sepak adalah satu kejayaan peribadinya yang sangat dia banggakan.

Ketika mahu memulakan karier dalam bidang politik, Menteri Kewangan Malaysia ketika ini, YB Lim Guan Eng terpilih untuk mewakili partinya bertanding di kawasan Kota Melaka, Melaka. Pencabarnya pula bukan calang-calang orangnya iaitu legenda bola sepak Malaysia, Datuk Soh Chin Aun.

Soh Chin Aun yang bertanding atas tiket parti MCA sedar dia berdepan dengan cabaran sukar, walaupun itu adalah penampilan pertama Lim Guan Eng sebagai calon ahli Parlimen. Parlimen Kota Melaka merupakan kubu kuat DAP dan Lim Guan Eng pula adalah anak kepada pemimpin DAP terkenal iaitu Lim Kit Siang.

Dalam pilihanraya tahun 1986 itu, Soh Chin Aun tewas dengan jumlah undi majoriti yang agak besar dan beliau hanya berjaya mendapat 32.92% undi berbanding Lim Guan Eng yang mendapat 67.08%.

Nasib serupa turut menimpa pemain bola sepak legenda Kedah, Radhi Mat Din. Terkenal sebagai bekas pemain kebangsaan serta menjadi kapten pasukan Kedah semasa zaman kegemilangan pasukan Kedah, pencapaian Radhi dalam sukan bola sepak tidak boleh dinafikan apatah lagi pernah dinobatkan sebagai pemain terbaik Malaysia pada tahun 1993.

Diumumkan sebagai calon bagi parti PAS kerusi Parlimen Pokok Sena pada pilihanraya ke 14 negara kita, Radhi berdepan Mahfuz Omar dari parti AMANAH yang sudah memegang kerusi tersebut selama empat penggal. Bertarung dalam persaingan tiga penjuru, pencapaian Radhi sebenarnya sangat baik sebagai seorang calon kali pertama bertanding. Walaupun tewas, beliau berjaya memperolehi 33.08% undian berbanding dengan pemenang, Mahfuz Omar yang berjaya mendapat 40.93% undi.

Analisa keputusan pilihanraya mendapati Radhi gagal mendapatkan sokongan warga berusia dengan majoriti undian yang diperolehinya datang daripada golongan muda. Terkenal sebagai seorang yang mesra ulama' dan anak muda, kami berharap lima tahun lagi Radhi akan turun beradu sekali lagi dalam pilihanraya seterusnya.

Viktor Orban adalah Perdana Menteri Hungary sejak tahun 1998 hingga 2002 dan 2010 hingga kini. Setakat ini, Orban adalah Perdana Menteri ketiga paling lama memegang jawatan tersebut bagi negara mereka. Mempunyai pendidikan tinggi sejak awal lagi, Orban mahir dalam bidang undang-undang serta sains politik berikutan kelulusan yang dimilikinya. Menjadi salah seorang pengasas parti Fidesz yang kini memerintah Hungary, karier politik Orban sebenarnya sudah bermula sejak zaman remaja lagi selepas terlibat dalam gerakan anak muda berideologi komunis.

Sebelum serius menceburi politik, Orban bermain dengan kelab amatur di kampungnya bernama Felcsut FC. Dia kemudiannya berpindah ke kelab Medosz-Erdert SE dan BEAC yang bermain dalam divisyen empat liga Hungary sehingga tahun 1989.

Semasa masih lagi menjawat jawatan Perdana Menteri pada penggal pertama beliau, Orban kembali mewakili pasukan pertamanya Felcsut FC dari tahun 1999 sehinggalah tahun 2005, bertanding dalam divisyen ke empat dan lima liga bola sepak Hungary bermula pada usia 36 tahun dan bersara dari karier pemain bola sepak amatur, ketika berusia 42 tahun.


Perlukah Malaysia Mempunyai Kereta Nasional Yang Ketiga?

Cadangan untuk memperkenalkan semula industri automotif peringkat nasional di negara kita semakin kuat diperkatakan, selepas Malaysia mengalami pertukaran kerajaan kali pertama dalam sejarah.

Desas-desus berkenaan niat kerajaan untuk memulakan kembali jenama kenderaan di bawah kelolaan kerajaan sendiri sebenarnya sudah pun dinyatakan sebelum pilihanraya, kini usaha untuk merealisasikan permulaan semula tampak ada benarnya.

Persoalannya, mampukah Malaysia mempunyai jenama kenderaan nasional tempatan ketiga, selepas Proton dan Perodua?

Proton ketika ini sedang melalui fasa yang agak terumbang-ambing. Dengan jumlah jualan yang perlahan serta tewas kepada satu jenama Jepun dari segi jumlah keseluruhan jualan bagi tahun 2017, nasib Proton untuk mengembalikan zaman kegemilangan mereka tampak sukar.

Bagi Perodua, harus diakui mereka memang berhak mendahului jumlah jualan di negara kita. Kejayaan mereka mengenalpasti apa yang orang ramai mahukan adalah faktor utama membantu meningkatkan jumlah jualan. Perodua juga banyak dibantu kerjasama bersama Daihatsu dan Toyota yang dilihat berjaya mengekalkan harga kereta mereka diparas mampu milik.

Potensi untuk mengeksport model-model Perodua dengan penggunaan jenama Toyota atau Daihatsu ke luar negara turut membantu Perodua membesarkan pasaran mereka.

Dalam laporan yang dikeluarkan pada Jun 2017, Proton telah mencatatkan kerugian RM500 juta pada tahun 2016. Proton dilaporkan hanya berjaya mengelakkan kerugian lebih RM1 billion ekoran pengambil alihan pegangan saham Proton kepada syarikat Geely dari China.

Model baru Proton Saga telah pun dilancarkan pada tahun 2016 dan mendapat pujian ramai. Menurut CEO Proton, Datuk Ahmad Fuaad Mohd Kenali semasa pelancarannya - kos untuk membangunkan Proton Saga baru dianggarkan dalam lingkungan RM150 juta.

Kos itu rendah berikutan Saga versi baru ini masih menggunakan platform yang sama yang digunakan sejak 2008, dengan perubahan besar dilakukan pada bahagian transmisinya serta mula menggunakan enjin yang sama dengan model Proton Iriz.

Walaupun mempunyai kos pembangunan yang agak rendah, jangkaan Proton untuk mencapai balik kos pengeluaran dianggarkan memerlukan tiga tahun, dengan ramalan angka jualan konsisten 5,000 unit sebulan atau 60,000 setahun.

Realitinya, Proton gagal mencapai angka jualan yang disasarkan walaupun mempunyai produk yang boleh dikatakan menepati permintaan orang ramai. Angka jualan keseluruhan model Proton termasuk Saga bagi tahun 2017 adalah 70,991 unit dengan lebih 30 ribu datang dari model Saga.

Sekiranya angka jualan ini kekal sedemikian rupa, Proton hanya akan berjaya mendapat pulangan bagi model Saga dalam anggaran enam tahun atau lebih - jauh melangkaui ramalan awal Proton. Dengan populariti Perodua Bezza serta kereta sedan jenama Jepun seperti Honda City dan Toyota Vios, jelas sekali model-model Proton agak sukar untuk bersaing dalam pasaran terbuka tanpa campur tangan terus daripada kerajaan, seperti sebelum ini.

Kami pernah menulis tentang proses panjang yang dilalui masyarakat Australia dalam menutup industri automotif negara mereka yang telah bertapak lebih 100 tahun di sana. Dengan jumlah penduduk seramai 26 juta orang, pasaran Australia tidak mampu menampung kewujudan jenama automotif tempatan terlalu lama - apatah lagi selepas kerajaan Australia mula meliberalisasikan pasaran kenderaan mereka.

Produk-produk kenderaan daripada negara-negara lain mula membanjiri pasaran mereka, sehingga menyebabkan jenama tempatan seperti Holden terpaksa gulung tikar walaupun turut sama bertindak memasang kenderaan bagi jenama lain. Kos pembangunan dan penyelidikan yang perlu ditanggung terlalu besar bagi pasaran sekecil Australia yang lebih terhad, jika dibandingkan negara kita.

Rakyat Australia juga berbelah bahagi sama seperti kita - ada yang menyokong projek Holden dan ada juga yang merasakan Holden adalah satu pembaziran wang cukai orang ramai. Dengan dana sebanyak AUD1.2 billion (RM3.64 billion) terpaksa disalurkan dalam tempoh 12 tahun bermula pada tahun 2000, Holden terus beroperasi hanya dengan bantuan kewangan daripada syarikat induknya General Motors dan duit cukai warga Australia.

Ini membuktikan tanpa adanya campur tangan kerajaan dalam membantu pengeluar kereta jenama tempatan, sukar untuk sesebuah jenama itu terus bergantung dengan pembeli-pembeli tempatan semata-mata.

Semasa pengenalan Proton pada tahun 80-an, kerajaan Malaysia memperkenalkan dasar-dasar yang dilihat cuba membantu pembangunan automotif tempatan. Pengenalan duti-duti ke atas kenderaan jenama luar meningkatkan harga jualan kenderaan lain dan tindakan ini dilihat seperti 'memaksa' pembeli untuk memilih Proton.

Sekiranya dilihat dari aspek positif, memang nampak hujahnya kenapa kerajaan perlu berbuat demikian dalam menyokong serta menyemarakkan angka jualan Proton. Selain itu, Proton dan Perodua juga dilihat saling sokong menyokong antara satu sama lain, di mana Proton memfokuskan pengeluaran kepada kereta bersaiz besar sementara Perodua hanya mengeluarkan kereta bersaiz kecil.

Sistem itu berkesan untuk satu tempoh yang agak panjang namun dari satu sudut lain, persaingan terkawal ini mengehadkan pilihan pengguna.

Setelah sekian lama dihadkan, sudah tiba masanya rakyat Malaysia memandang isu ini dari sudut pengguna - mahukah kita kembali ke sistem tersebut? Secara jujur saya katakan pada pendapat peribadi saya; saya tidak mahu.

Meletakkan kereta sebagai satu simbol nasionalisme atau patriotisme mungkin sesuai dilakukan semasa era 80-an apabila negara kita bermula daripada kosong dalam industri automotif. Proton diletak sebagai satu simbol yang perlu diangkat dan disokong, dengan rakyat Malaysia diminta mengorbankan diri untuk memastikan Perusahaan Automobil Nasional pertama negara berjaya.

Bagaimanapun, era itu sudah berlalu dan sokongan orang ramai rasanya sudah terlalu lama ditagih, dengan ramai sudah dikecewakan. Masalah demi masalah yang menimpa pengguna Proton kerap kedengaran. Rungutan berkenaan tingkap sisi Proton sudah jadi satu legenda masyarakat kita. Isu 'Proton kuat makan minyak' juga sehingga kini belum dapat diselesaikan apatah lagi apabila dibandingkan dengan kenderaan keluaran Perodua.

Apa yang ingin saya nyatakan, saya membantah sekiranya kerajaan mengambil jalan yang sama seperti dahulu dalam membangunkan semula perusahaan automobil nasional yang ketiga.

Langkah yang sama adalah satu langkah ke belakang. Berdasarkan apa yang sudah berlaku pada Proton, adalah lebih baik kaedah lain diperkenalkan sekiranya kerajaan benar-benar berhasrat mahu memperkenalkan kereta nasional baru, yang tidak menjadikan pilihan orang ramai sebagai mangsa.

Saya mungkin tidak mewakili suara majoriti rakyat Malaysia yang berpopulasi 33 juta orang dalam isu kereta nasional baru ini. Memang diakui pembukaan industri berat mampu mencipta peluang pekerjaan baru, tetapi perlukah negara kita mempunyai 3 jenama kenderaan sendiri dengan potensi pasaran yang sebenarnya agak terhad?

Proton sudahpun memainkan peranannya dalam pembangunan negara kita. Kita boleh menilai sendiri baik buruk yang datang dengan agenda kerajaan itu. Apa yang saya ingin sampaikan, percubaan pertama berakhir dengan keadaan tidak menentu, apa pula perubahan yang akan membezakan projek baru dengan yang terdahulu?

Kereta sebagai simbol nasional sudah kurang relevan untuk dibincangkan semula.

Seandainya langkah sama yang diperkenalkan dahulu dikitar semula dan cadangan-cadangan untuk membina sistem pengangkutan awam untuk kegunaan semua dilupuskan satu per satu, tidakkah itu menarik Malaysia ke belakang beberapa dekad?


5 Cukai Paling Pelik Yang Dikenakan Oleh Kerajaan Negara Lain

Cukai merupakan antara cara utama sesebuah negara untuk menjana pendapatan ekonomi negara daripada rakyatnya. Antara cukai yang biasa diperkenalkan di sesebuah negara adalah cukai pendapatan, iaitu sejenis cukai secara langsung. Cukai pendapatan adalah peratusan kecil daripada pendapatan tahunan seseorang rakyat yang perlu dibayar semula kepada negara.

Selain itu, terdapat juga cukai jenis tidak langsung (contohnya cukai perkhidmatan), cukai jualan dan cukai barangan dan perkhidmatan. Setiap negara mempunyai polisi masing-masing mengenai jumlah cukai yang dikenakan kepada rakyatnya. Cukai-cukai yang dikutip ini pula akan digunakan untuk pelbagai perkara seperti pembinaan insfrastruktur, pembinaan sekolah, perbelanjaan kesihatan, pelaburan dalam industri pertanian dan perindustrian dan banyak lagi.

Cukai-cukai yang dinyatakan di atas adalah satu kebiasaan dan jarang dipertikai kerana rakyat tahu kemana cukai-cukai tersebut akan dibelanjakan. Walau bagaimanapun, terdapat juga beberapa cukai "pelik" yang diperkenalkan beberapa buah negara luar yang ada kalanya tidak masuk akal dan lebih kepada menindas rakyat masing-masing.

Pada bulan Jun 2018, negara Uganda telah memperkenalkan sejenis cukai yang pelik, iaitu cukai untuk menggunakan media sosial. Cukai yang kontroversi ini menghendaki rakyat yang mahu menggunakan media sosial seperti Facebook, Twitter, Instagram dan seangkatan dengannya untuk membayar kira-kira 200 shillings iaitu kira-kira 20 sen sehari.

Sekiranya mereka tidak sebarang aplikasi sosial media pada haritu tertentu, mereka tidak perlu membayar cukai ini pada hari tersebut. Presiden Uganda, Yoweri Museveni berkata cukai tersebut diperkenalkan untuk mengelakkan rakyat menyalahgunakan media sosial. Cukai tersebut mendapat kritikan daripada rakyat kerana dikatakan menyekat kebebasan bersuara rakyat.

Pada tahun 2016, Presiden Uganda ini juga pernah menghalang akses ke laman sosial sewaktu musim pilihanraya kerana mendakwa laman sosial ini banyak digunakan rakyat untuk menyebarkan berita palsu dan tidak benar.

Sekiranya anda seorang pemilik anjing di Switzerland suatu ketika dahulu, anda dikehendaki membayar sejenis cukai tambahan untuk setiap seekor anjing yang anda bela. Tiada kadar sama rata sebaliknya kadar cukai yang perlu dibayar ini bergantung kepada pelbagai faktor seperti baka dan saiz anjing.

Sementara itu, bagi anjing penyelamat dan anjing pemandu arah, anda boleh memilih untuk pengurangan atau pengecualian cukai. Seperti biasa, apabila cukai pelik seperti ini diperkenalkan maka ramailah pemilik anjing yang cuba mengelakkan diri daripada membayar. Bagi mengelakkan pemilik anjing daripada melarikan diri daripada membayar cukai, satu undang-undang telah diperkenalkan pada tahun 1904 yang membolehkan anjing mereka ditembak mati.

Memiliki dan menulis blog adalah sesuatu yang mudah dan percuma. Sekiranya anda minat untuk mula menulis blog, anda boleh mendaftarkan akaun di laman Blogger.com. Walau bagaimanapun, sekiranya ada berada di Tanzania, anda dikehendaki membayar kira-kira RM1750 kepada kerajaan setiap tahun untuk memiliki dan menulis blog.

Pembayaran ini tertakluk kepada undang-undang baru Peraturan Elektronik dan Pos (Kandungan Dalam Talian) yang diperkenalkan pada bulan Mac 2018. Di bawah peraturan ini, setiap pemilik blog dikehendaki mendapatkan lesen dan membayar cukai seperti yang dinyatakan diatas. Bukan sahaja pemilik blog, malah pengguna sosial media, pembikin video dan podcast, pemilik radio dan televisyen dalam talian turut tertakluk kepada undang-undang baru ini.

Di bawah peraturan ini juga, setiap pihak yang dinyatakan di atas dilarang untuk menghasilkan tulisan atau isi kandungan yang berbentuk pornografi, mengandungi kata-kata kesat, isi kandungan tidak benar dan yang boleh mengganggu ketenteraman awam. Mereka yang didapati bersalah boleh dikenakan dengan maksimum RM1000 atau 12 tahun penjara atau kedua-duanya.

Di Jerman, penganut agama Kristian Katolik dan Protestan dikenakan sejenis cukai tambahan dimana pendapatan daripada cukai ini digunakan untuk menampung perbelanjaan gereja masing-masing. Cukai yang dikenakan ini adalah 8 hingga 9 peratus pendapatan yang diperolehi daripada penjualan aset.

Cukai ini diperkenalkan memandangkan sebahagian besar rakyat Jerman menganuti agama Kristian dimana kira-kira 30.8% bermazhab Katolik dan 30.3% bermazhab Protestan. Hanya terdapat satu cara untuk mengelakkan diri daripada membayar cukai pelik ini, iaitu dengan mengelakkan diri daripada terlibat dengan mana-mana gereja. Walau bagaimanapun, mereka yang melakukannya akan kehilangan beberapa kelebihan seperti urusan upacara pengkebumian dan menghadiri upacara perayaan.

Pada tahun 1695, terdapat satu jenis cukai pelik yang dikenali sebagai Cukai TIngkap yang diperkenalkan di England. Cukai ini dibayar mengikut jumlah tingkap yang terdapat dirumah pemiliknya. Suatu ketika dahulu, secara umumnya orang kaya akan memiliki rumah besar yang mempunyai banyak tingkap. Maka, cukai ini diperkenalkan bagi mewajibkan golongan kaya ini membayar sejumlah wang kepada pihak pemerintah.

Walau bagaimanapun, rakyat bijak memanipulasi undang-undang apabila mengurangkan pembinaan tingkap di rumah masing-masing untuk mengelakkan mereka daripada membayar cukai ini. Walau bagaimanapun, pengurangan tingkap ini dikatakan boleh menyebabkan masalah kesihatan kepada pemilik rumah, menyebabkan kerajaan menarik balik cukai ini pada tahun 1851.


10 Ular Paling Berbisa Di Dunia

Ular berbisa adalah sangat menarik dan menakutkan pada masa yang sama. Ular dikelaskan sebagai beracun jika ia mampu untuk menyuntik racun dan mampu membahayakan anda melalui sentuhan atau apabila anda memakannya.

iluminasi.com ingin kongsikan 10 ular paling berbisa di dunia yang mana ditakuti di negara-negara habitat ular ini kerana racunnnya yang toksik mampu membunuh manusia dengan begitu pantas.

Ditemui di Australia dan New Guinea, ular Death Adder adalah pemangsa ular lain. Antara ular-ular yang diserang oleh Death Adder termasuklah di antara ular-ular paling beracun di dunia yang terdapat dalam senarai ini.

Rupa ular ini kelihatan sama seperti Viper dengan kepala yang pendek dan berbentuk segitiga. Ular ini berupaya menyuntik di antara 40 hingga 100mg racun dengan 40 hingga 50LD.

Jika anda dipatuk, anda akan lumpuh sepenuhnya dan dalam masa 6 jam, sistem pernafasan akan gagal dan kematian berlaku. Gejala-gejalan patukan ular ini tidak berlaku serta merta yang mana anda boleh mendapatkan antivenin.

Berita baiknya, antivenin ini adalah sangat berjaya dalam merawat patukan Death Adder. Ular ini mempunyai serangan yang paling pantas di dunia dan mampu menyerang dan kembali ke kedudukan asal, dan menyerang kembali hanya dalam masa 0.13 saat.

Ular Viper boleh ditemui di seluruh dunia tetapi yang paling berbahaya dalam spesis ini tinggal di beberapa bahagian Asia seperti India dan China. Ular Viper Saw Scaled dan Chain Viper aktif pada waktu malam dan mudah marah.

Ia sering kelihatan selepas hujan lebat dan tersangat pantas. Racunnya kerap menyebabkan gejala-gejala tepat di bahagian yang dipatuk seperti sakit dan bengkak. Gejala lain yang menimbulkan masalah adalah pendarahan pada bahagian gusi disebabkan oleh pengurangan tekanan darah dan kadar degupan jantung.

Mangsa akan mengalami lecur yang boleh merebak ke seluruh anggota badan. Kesakitan yang teruk dirasakan selama 2 hingga 4 minggu. Kematian mungkin berlaku secara perlahan yang mana septikemia, kegagalan pernafasan atau jantung akan berlaku pada bila-bila masa bermula dari hari pertama hingga ke minggu ke-2.

Kebanyakan ular tedung adalah berbisa tetapi tidak membawa maut, namun pengecualian berlaku pada ular tedung Filipina. Ular tedung ini mampu meludahkan racunnya sehingga jarak 3 meter, yang bermakna jika anda terserempak dengannya, ia adalah satu masalah besar.

Racun neurotoksiknya menghalang sistem kardio dan pernafasan daripada berfungsi dengan betul. Bagi mereka yang terkena patukan ular ini, sistem pernafasan akan menjadi lumpuh dan kematian akan berlaku dalam masa 30 minit.

Kerosakan tisu tidaklah begitu teruk tetapi neurotoksin menghalang isyarat saraf. Gejala-gejala yang diikuti selepas patukan termasuklah muntah-muntah, sawan dan sakit pada bahagian perut.

Racun neurotoksik ular harimau yang biasanya ditemui di Australia ini adalah tersangat kuat yang mampu menyebabkan kematian dalam masa 30 minit selepas patukan. Sebelum terhasilnya antivenin, kadar kematian patukan ular ini adalah 70%.

Gejala-gejala seperti sakit pada bahagian kaki atau leher diikuti berpeluh adalah tanda awal yang dialami mangsa. Mangsa kemudiannya sukar untuk bernafas dan menjadi lumpuh.

Ular harimau tidak agresif jadi jika anda terserempak dengan ular ini, biarkan ia bersendirian dan ia akan beredar dengan aman. Dan jika ular ini menyerang, jarang sekali ia akan terlepas sasaran.

Ular Black Mamba menjadi terkenal melalui siri pertama filem Kill Bill dan mempunyai habitat di benua Afrika. Black Mamba adalah ular yang paling pantas di atas muka bumi yang mampu bergerak denagn kelajuan mencecah 20 kilometer sejam.

Spesis ini sangat agresif dan mampu menyeranga dengan ketepatan tinggi dan kemungkinan untuk menyerang bertubi-tubi. Malah, ia mempunyai keupayaan menyerang mangsa sehingga 12 kali dalam satu patukan yang cukup beracun untuk membunuh 10 hingga 25 orang dewasa.

Racunnya, seperti kebanyakan ular beracun lain adalah neurotoksin yang mengandungi LD50, yang mampu menyalurkan purata 125 hingga 400mg racun dalam satu patukan.

Mangsa patukan akan mula berasa seperti sengat pada badan diikuti dengan masalah penglihatan dan menjadi keliru. Mangsa tidak dapat mengawal otot dan tanda-tanda yang menyebabkan kematian berlaku dengan cepat membuatkan rawatan segera diperlukan.

Kelumpuhan atau serangan jantung akan berlaku dan akhirnya mangsa akan koma atau mati. Jika antivenin tidak diberikan, hampir 100% jaminan bahawa mangsa akan mati. Kematian akibat racun Black Mamba boleh berlaku dalam masa 15 minit sahaja.

Tahap kekuatan racun ular Taipan adalah ia cukup beracun untuk membunuh 12,000 ekor tikur. Ular yang ditemui di Australia ini mengeluarkan racun yang akan menyekat arteri, disebabkan oleh darah beku.

Ia sangat agresif dan tangkas, memberikan reputasinya serupa dengan Black Mamba dalam pelbagai segi. Racunnya juga sangat neurotoksik dan sebelum formula antivenin terhadap racun ini ditemui, tiada mangsa yang terselamat daripada patukannya.

Patukan ular ini menyebabkan kematian dengan begitu cepat, biasanya dalam masa 1 jam. Mangsa yang terselamat biasanya akan berada di hospital untuk tempoh yang lama.

Ular Blue Krait adalah spesis yang terdapat di Asia Tenggara dan Indonesia dan adalah yang paling berbisa dalam spesisnya. Ia juga dikenali sebagai Malayan Krait dan biasanya ditemui di Vietnam dan juga di Malaysia, dengan nama ular katam tebu putih.

Walaupun antivenin (penawar) digunakan namun separuh daripada kes patukan ular ini mampu menyebabkan kematian. Jika tidak diberikan antivenin, kadar kematian adalah 85%.

Blue Krait dianggap sebagai ular kanibal kerana cenderung untuk memburu ular-ular lain dan juga spesis mereka sendiri. Ular ini berjaga pada waktu malam dan agak pemalu, lebih suka untuk tidak menyerang jika terancam.

Racun neurotoksin Blue Krait tersangat kuat dan gejala-gejala patukan berlaku dengan cepat. Lumpuh otot bersama-sama kekejangan dan menggigil akan dirasakan sebelum berlakunya kelumpuhan.

Nasib baik ular ini hanya aktif pada waktu malam, jadi tak ramai yang menjadi mangsa patukannya.

Eastern Brown Snake atau ular tedung coklat adalah antara yang paling berbisa dengan 1/14.000 racunnya mampu membunuh orang dewasa. Ular ini gemar tinggal di kawasan berpenduduk di Australia dan mempunyai pergerakan yang tersangat pantas.

Ia sangat agresif dan mungkin mengejar serta menyerang mangsa berkali-kali. Malah, ular ini yang masih muda mampu membunuh manusia. Ia mempunyai neurotoksin dan koagulan darah di dalam racunnya, membuatkan ia sangat berbahaya.

Ular tedung coklat biasanya hanya bertindak balas terhadap pergerakan dan kerap kali, patukannya tidak mengandungi racun.

Ular ini adalah "godfather" kepada ular beracun yang mendiami planet bumi. Patukan ular ini yang dilaporkan menunjukkan bahawa satu patukan iaitu 11mg mampu membunuh 100 manusia. Ia mempunyai LD50, 10 kali ganda lebih beracun daripada ular-ular yang mampu membunuh manusia dewasa.

Spesis ini adalah lebih umum daripada ular tedung. Ular taipan pedalaman tidak agresif dan jarang ditemui oleh manusia. Kemungkinan untuk membunuh manusia dalam masa 45 minit adalah munasabah, namun belum ada kematian yang dilaporkan.

Walaupun besar, taipan pedalaman adalah ular yang tidak aktif yang menghabiskan banyak masa untuk bersembunyi.

Ular ini adalah spesis ular laut yang mempunyai keupayaan untuk membunuh 1,000 orang dengan hanya beberapa miligram racunnya. Patukan ular laut Belcher tidaklah begitu sakit namun apabila neurotoksin nya meresap, rasa pada kaki anda akan mula hilang.

Anda akan tercekik kesakitan secara perlahan-lahan. Ular ini adalah makhluk yang jinak secara semulajadi dan kurang daripada 1/4 patukannya dirembeskan racun bersama. Kerap kali yang menjadi mangsa kepada ular ini adalah para nelayan apabila terjerat pada jala mereka.

Ular Belcher biasanya dijumpai di Asia Tenggara dan juga Australia Utara.


5 Upacara dan Ritual Kematian Yang Pelik di Seluruh Dunia

Bagi orang Islam, apabila seseorang meninggal dunia, adalah menjadi kewajipan bagi saudara mara dan ahli keluarga terdekat untuk menguruskan mayatnya untuk dikebumikan dengan segera. Mayat si mati terlebih dahulu akan dimandikan, disolatkan sebelum dikebumikan di liang lahad.

Bagi penganut agama lain atau masyarakat, ada antaranya yang mempunyai ritual atau upacara pengkebumian yang unik dan pelik. Kali ini, Iluminasi ingin berkongsi ritual kematian pelik yang diamalkan masyarakat seluruh dunia. Ada diantara amalan ini yang sudah dihentikan tetapi ada juga yang masih diamalkan sehingga kini.

Sati adalah amalan masyarakat penganut Hindu satu ketika dahulu dimana seorang janda yang baru kematian suami akan dibakar bersama-sama dengan suaminya sewaktu upacara pembakaran mayat suami. Ianya dilakukan sama ada secara sukarela mahupun dengan cara paksa.

Selain dibakar, upacara ini juga boleh dilakukan sama ada dengan menanam seorang janda tersebut secara hidup-hidup atau melemaskannya sehingga mati. Amalan ini popular suatu ketika dahulu terutamanya pada bahagian selatan India, terutamanya bagi golongan kasta tinggi. Ianya merupakan simbolik taat setia seorang isteri kepada suami. Amalan Sati ini telah diharamkan pada tahun 1827.

Famadihana merupakan satu amalan masyarakat bahagian selatan Madagascar yang bertujuan untuk menghormati mayat. Ianya diadakan setiap 7 tahun sewaktu musim sejuk, iaitu antara bulan Julai hingga September. Ianya seolah-olah sebuah festival dan perayaan dimana setiap orang yang terlibat dilarang menangis dan menunjukkan rasa sedih.

Ritual Famadihana ini dimulakan dengan menggali semula kubur-kubur si mati dan mayat tersebut akan dibalut semula dengan kain baru dan diarak sebelum ditanama semula. Dalam ritual ini juga, mayat-mayat yang mempunyai talian kekeluargaan akan ditanam semula dalam satu kubur yang sama. Ritual ini akan disertai dengan bunyi muzik, tarian, berparti dan berpesta. Kali terakhir ianya diakan pada tahun 2011, bermakna pada tahun 2018 ianya akan diadakan sekali lagi.

Masyarkat etnik Dani di Papua New Guinea mempunyai amalan pelik iaitu wanita yang kematian ahli keluarga dan anak akan memotong jari mereka. Mereka percaya bahawa kesakitan fizikal dan emosi sewaktu memotong jari tersebut adalah penting sebagai tanda bersedih di atas kematian ahli keluarga mereka.

Selain sebagai tanda kesedihan, amalan ini juga dilakukan sebagai proses untuk mengusir semangat jahat daripada mayat daripada merasuk diri mereka. Amalan dan ritual ini telah diharamkan, tetapi bukti amalan ini pernah dilakukan dapat dilihat pada jari-jari golongan wanita tua daripada etnik ini yang memiliki jari kudung.

Kiribati merupakan sebuah pulau kecil yang terletak di Lautan Pasifik. Sebelum abad ke 19 dan kedatangan agama Kristian, masyarakat di pulau ini akan menyimpan tengkorak ahli keluarga yang mati. Amalan ini diakukan agar Tuhan memudahkan roh dan semangat si mati untuk ke kehidupan akhirat.

Selepas kematian seseorang, mayatnya akan disimpan di rumah selama 3 hingga 12 hari untuk membolehkan orang ramai memberikan penghormatan terakhir kepada simati. Untuk mengelakkan mayat berbau, ahli keluarga akan membakar daun-daun kering berdekatan mayat dan meletakkan bunga yang berbau wangi pada mulut, hidung dan telinga mayat.

Ahli keluarga juga akan menyapu badan mayat dengan air kelapa dan minyak-minyak berbau wangi. Beberapa bulan selepas mayat ditanam, ahli keluarga akan menggali semula kubur simati dan mengambil tengkoraknya. Tengkorak tersebut akan dibersihkan dan disimpan di rumah. Ahli keluarga simati kemudiannya akan makan dan tidur berdekatan tengkorak tersebut, serta membawanya kemana sahaja mereka pergi. Selepas beberapa tahun, tengkorak tersebut akan ditanam semula.

Kita biasa melihat keranda yang berisi mayat akan ditanam di bawah tanah. Tetapi, bagi masyarakat etnik Igorot di kawasan pergunungan utara Filipina, mereka akan menggantung keranda tersebut di sisi tebing bukit. Masyarakat di sini percaya meletakkan mayat dalam keadaan tersebut akan mendekatkan simati dengan roh nenek moyang mereka.

Sementara itu, mayat tersebut juga akan diletakkan dalam keranda tersebut sepertimana kedudukan janin dalam rahim ibu. Mereka percaya bahawa seseorang manusia itu mestilah meninggalkan dunia ini dalam kedudukan yang sama sebagaimana mereka masuk ke dunia ini. Kini, amalan pengkembumian seperti ini sudah jarang diamalkan apabila masyarkat di sana menganut ajaran agama Kristian.


Ini Amalan Yang Mampu Mengatasi Kelebihan Mati Syahid

Di sudut hati kecil setiap umat Islam pasti tersimpan hasrat untuk menghembuskan nafas ketika berjuang di jalan Allah, yakni mati syahid.

Baru-baru ini dunia dikejutkan dengan kematian 2 umat Islam, iaitu Ali Banat warga Australia dan juga jururawat Palestin, Razan Al-Najjar. Walaupun dunia bersedih, namun ganjaran yang besar menanti kedua-dua pahlawan Islam ini.

Tak semua daripada kita berpeluang dan mampu melakukan apa yang dilakukan mereka. Namun begitu, tak semestinya kita boleh mendapatkan ganjaran yang lebih daripada mati syahid, dan iluminasi.com ingin kongsikan amalan yang mampu mengatasi mati syahid.

Terdapat dua orang mengunjungi Rasulullah S.A.W, untuk memeluk Islam dan kedua-duanya mengucapkan 2 kalimah syahadah pada hari yang sama.

Salah seorang daripada lelaki tersebut bekerja lebih kuat ke jalan Allah berbanding yang seorang lagi dari segi berdakwah, berjihad dan sebagainya, sehingga beliau ditakdirkan mati syahid.

Lelaki yang satu lagi meninggal setahun selepas kematian lelaki mati syahid tersebut dengan kematian yang biasa.

Talha bin Ubaidalha, seorang sahabat Rasulullah S.A.W yang sangat soleh kemudiannya bermimpi. Di dalam mimpi tersebut, beliau melihat dirinya sendiri, dan berkata:

"Saya berada di depan gerbang syurga, dan aku melihat dua orang ini yang memeluk Islam. Dan kemudian ada malaikat keluar dari syurga dan memasukkan lelaki yang mati kemudian (mati biasa) masuk ke dalam syurga terlebih dahulu. Kemudian barulah malaikat datang dan memasukkan lelaki yang mati syahid itu ke dalam syurga. Kemudian malaikat datang kali ketiga dan memberitahuku: "Talha, pulanglah, waktumu belum tiba""

Talha pun terbangun dan merasa begitu terkejut serta kagum. Beliau mula menceritakan mimpinya kepada orang ramai. Kemudian beliau pergi bertemu dengan Rasulullah S.A.W menceritakan mimpinya.

Talha menjawab "Ya Rasulullah, seorang syahid, yang memiliki darjat yang begitu tinggi, tetapi dia masuk ke syurga setelah orang biasa yang meninggal setahun sesudahnya? Bagaimana ini terjadi Ya Rasulullah?".

Talha tidak mengeluh tetapi hanya ingin tahu apa yang dilakukan oleh lelaki tersebut yang membuatkan dia dimasukkan ke dalam syurga terlebih dahulu supaya beliau juga boleh melakukannya.

Sebelum menjawab persoalan Talha, untuk memahami mengapa Talha begitu terkejut, maka perlu dijelaskan terlebih dahulu persoalan ini:

Rasulullah S.A.W bersabda bahawa Allah S.W.T akan merahmati orang mati syahid dengan 6 keistimewaan, iaitu:

Cuba bayangkan jika iPhone baru akan dilancarkan, pastinya semua peminat telefon ini akan berpusu-pusu beratur di hadapan kedai-kedai untuk menjadi yang pertama memiliki telefon iPhone yang baru.

Sama seperti ramai yang berlumba-lumba membeli tiket wayang untuk menonton filem The Avengers : Infinity War, supaya mereka yang pertama dapat menonton filem ini. Ini baru hal dunia, kita sudah berlumba-lumba untuk menjadi yang pertama.

Dan juga beratur untuk membeli tiket perlawanan bola sepak final, bagi tidak melepaskan peluang menyaksikan secara langsung.

Jadi, bukankah kita sepatutnya berasa lebih bersemangat untuk menjadi orang yang pertama untuk memeluk Rasulullah S.A.W. Bukankah kita mahu menjadi orang yang pertama untuk melihat wajah Allah S.W.T?

Malah, Rasulullah S.A.W bersabda yang bermaksud, kelompok pertama yang memasuki syurga adalah jauh bezanya berbanding kelompok kedua. Mengapa? Kelompok pertama, akan mempunyai keindahan seperti bulan.

Kelompok kedua juga mempunyai tubuh badan dan rupa yang cantik/tampan, tetapi keindahannya seperti bintang yang paling terang.

Kemudian baginda bersabda lagi, "Bukankah orang yang meninggal kemudian itu hidup satu tahun lebih lama berbanding yang syahid itu?"

Baginda bertanya lagi, "Bukankah dia menyaksikan Ramadhan penuh dan beribadah lebih banyak?"

Kemudian Rasulullah S.A.W bersabda, disebabkan kerana dia sempat bertemu dengan Ramadhan dan beribadah lebih banyak pada bulan tersebut, itu membuatkan perbezaan yang sangat ketara seperti langit dan bumi dengan orang yang mati syahid itu.

Dengan ini, maka hanya dengan satu bulan Ramadhan, yakni jika kita benar-benar beribadah pada bulan ini, mampu membuatkan kita mengatasi mati syahid.

Ia mampu membuatkan kita mengatasi orang yang menghafal Quran, jika kita benar-benar mendekati Allah dengan tulus dan ikhlas, satu tahun beribadah dan solat.

"Barangsiapa bangun pada waktu malam pada bulan Ramadhan untuk beribadah kepada Allah, dengan 2 syarat iaitu: dengan iman (kepercayaan) dan ihtisab (dengan mengharap pahala daripada Allah S.W.T), maka semua dosanya akan diampuni".

Dengan ini, penulis mengajak diri penulis dan para pembaca supaya berjanji kepada diri untuk tidak mensia-siakan satu malam pun di bulan Ramadhan. Masih belum terlambat untuk kita melakukan ibadah ini.